Dialog Bumi Datar VS Bumi Oblate Spheroid

Adapun pada satu ketika, Ajis datang kerumah Sudin terkocoh-kocoh dengan basikal Raleighnya sambil kain pelikat diselempangkan kebahu.

Sudin yang sedang membaca akhbar Utusan Jawi di anjung rumah.

Lalu mereka pun bersapalah antara satu sama lain bertanya khabar:

Sudin : Eh Ajis, kenapa kau ini kelam kabut macam Yahudi mabuk bawa basikal.

Ajis : Assalamualaikum Sudin!

Sudin : Waalaikumusalamwarohmatullah.

Ajis : Aku ini baru pulang dari pekan, ada berita yang aku mahu tanyakan pada kau ini Sudin memandangkan kau itu sekolah tinggi sampai ke Singapura.

Sudin : Apa yang kau mahu tanyakan pada aku Ajis. Eh, marilah naik dulu.Normah tolong bikinkan satu lagi kopi, ni Ajis datang ni!

Ajis : Sudin, aku mau tanya sama kau adakah Bumi ini bulat atau leper?

Sudin : Apa soalan kau tanya ini Ajis. Sudah tentu bukan bulat dan leper, tapi ianya berbentuk oblate spheroid, yakni hampir sfera. Kalau bulat itu juga boleh jadi leper seperti bulatan di atas kertas tapi sfera itu juga bulat namun dalam ertikata seperti kita melihat bola. Macam pandangan tiga dimensi lah.

Ajis : Apa bukti kau kata Bumi ini spe.. spe… apa spe?

Sudin : Sferoid ya Ajis… ikut mulut aku. Se…

Ajis : Se…

Sudin : Fe…

Ajis : Fe…

Sudin : Roid…

Ajis : Roid….jadi bunyinya sferoid lah ya…Apa aku ini dengar dari ada orang-orang dari luar pekan, membuat rapat umum ajak orang ramai dengar syarahannya tentang Bumi yang dikatanya leper dan rata. Aku ini sudah pening lah Sudin. Kau terangkanlah pada aku.

Sudin : Ajis, kau lihat ia leper seperti di atas meja, tapi hakikatnya kita ini diatas jasad yang punyai lengkungan Ajis.

Ajis : Tapi syarahan itu sepertinya benar. Kalau lihat di ufuk nampak rata.

Sudin : Pandangan mata kita ini terhad Ajis. Masa aku berlayar dengan orang putih dulu, aku nampak macam mana bumi ini sebenarnya bukan rata. Bila hari siang cerah tidak berawan, aku perasan yang kapal aku naik itu seperti ada dibawah mangkuk yang terbalik. Dan sekeliling aku sepertinya dalam satu bulatan walaupun garis ufuk melintang. Dulu cikgu aku ajar, lihatlah bintang-bintang kerana bukti Bumi ini diciptakan Tuhan dalam bentuk seperti bebola wujud disana. Maka aku pun ikutlah kapal, berlayar 3 tahun merata-rata tempat seantero dunia.

Masa aku berlayar itu, satu hari di waktu malam – aku nampak bintang-bintang berkelipan cerah. Aku berlayar kelasi saja Ajis, tapi pegawai aku Ramli banyak mengajar aku. Ditunjukkan aku buruj-buruj atau gugusan bintang.

Ajis : Buruj apa yang kau nampak tu Sudin? Banyakkah?

Sudin : Yang aku perasan, masa aku di utara menghala ke Jepun, aku nampak buruj yang nama mat sallehnya Ursa Majoris dan Ursa Minoris. Pada buruj itu ada satu bintang utara yang dipanggil Polaris letaknya di penjuru Ursa Minoris. Kata si Ramli pegawai geladak aku itu, bintang Polaris ini hanya dapat dilihat di kawasan belahan bumi di utara (hemisfera utara) kerana ia duduk tepat di kutub utara.

Lagi ada banyak bintang-bintang lain pada buruj itu, macam Dubhe, Alkaid, Merak, Alioth dan Mizar.

Ajis : Nama-namanya macam bunyi Arab ye Sudin.

Sudin : Benar Ajis. Orang Arab dahulukala yang beri nama.

Ajis : Jadi apa kaitan bintang itu dengan bentuk Bumi kita ni Sudin?

Sudin : Haaa….ceritanya masih belum habis. Semasa berlayar itu aku tanyakan Ramli, kenapa buruj-buruj belahan bumi di selatan (hemisfera selatan) tidak nampak diutara.

Kata si Ramli memang tidak nampak sebab kedudukan kita diutara dan bintang yang kita nampak hanya bintang yang ada di belahan bumi utara sahaja. Lagipun bumi ini bentuknya seperti bebola maka orang di selatan tidaklah dapat melihat apa yang ada dilangit utara.

Aku seperti tidak faham.

Lalu Ramli ambil satu bola, kemudian diambil carta bintang – disuruh aku pegang bola itu sementara Ramli memegang carta bintang sambil bertanyakan aku : Sudin, carta ini terbahagi dua antara utara dan selatan, kau lihatlah mana bintang selatan yang ada diselatan sahaja dan bintang utara yang hanya diutara sahaja.

Aku tenung-tenung, lalu aku faham Sudin.

Selepas kami siap punggah barang di Jepun, kapal kami berlayar ke Amerika Selatan.

Apa yang dikata Ramli benar. Bintang Polaris, Alioth, Alkaid, Mizar, Merak dan Dubhe yang membentuk buruj Ursa Major dan Ursa Minoris semuanya tidak lagi kelihatan Sudin.

Tapi aku nampak bintang-bintang dan buruj-buruj baru yang sebelum ni aku tak nampak semasa berlayar di Jepun.

Aku nampak buruj Crux (Southern Cross) dan bintang Acrux dan Gacrux yang mana bintang-bintangnya menunjuk arah kutub selatan dan bintang-bintang dan buruj ini tidak kelihatan di utara Ajis.

Ajis : Jadi kau tak nampak bintang yang selatan di utara dan bintang utara di selatan begitu?

Sudin : Benar Ajis. Dan aku selalu nampak buruj Orion dengan bintang-bintang Betelgeuse, Bellatrix, Alnitak, Alnilam, Mintaka, Rigel dan Saiph di mana-mana langit malam tapi waktu terbit dan terbenamnya berbeza-beza mengikut garis lintang dan garis bujur kapal aku berada.

Ajis : Tapi aku seperti masih tak yakinlah Sudin dengan keterangan kau. Kau mungkin tipu aku mana tahu. Iyalah aku ni tidak sekolah tinggi, tak berlaya seperti kau Sudin.

Sudin : Kau ni merepek lah Ajis. Nah kalau begitu, kau masih tak percaya – siang dan malam wujud kerana apa?

Ajis : Siang dan malam wujud kerana matahari mengelilingi kita kan.

Sudin : Kalau benar mengelilingi kita, kenapa ahli falak purba dari Mesir, dari Inca, dari China dan India dahulu mencerap planet Utarid dan Zuhrah melintasi matahari? Orang Maya dizaman purbakala dulu merekodkan planet Zuhrah melintasi matahari dan mereka mencerapnya serta mencatit kejadian tersebut.

Ajis : Tapi syarahan yang aku dengar dari orang itu matahari itu dekat, tidak jauh. Dalam puluhan kilometer saja.

Sudin : Kalau puluh-puluh batu, dan kita tahu matahari itu sangat terang mesti seluruh dunia ini terang tanpa malam. Kalau ikutkan kata-kata orang syarahan yang mengatakan dunia ini rata dan datar tidak ada lengkungan.

Ajis : Aku fikir begitulah.

Sudin : Mari sini aku tunjukkan kau. Ambil lampu suluh aku di pangkin depan sana.

Lalu Ajis pun turun ke pangkin laman rumah Sudin, mengambil lampu suluh dan dibawah naik ke anjung.

Ajis : Apa kau mahu buat dengan lampu ni Sudin.

Sudin : Kau lihat ni Ajis, aku gantung lampu ini diatas meja kopi kita. Apa kau nampak?

Ajis : Seluruh meja terang,

Sudin : Nah banding dengan bola ini, aku suluhkan lampu ini pada permukaan bola. Apa kau nampak?

Ajis : Tempat disuluh lampu terang.

Sudin : Yang tidak disuluh?

Ajis : Gelap din.

Sudin : Jadi apa yang kau nampak?

Ajis : Kalau bumi ini datar, mustahil ada siang dan malam tapi siang dan malam wujud bila muka bumi ini berbentuk oblate spheroid macam bola tu.

Sudin : Cuba kau pusingkan lampu tu keliling meja macam kononnya siang dan malam.

Ajis : Eh eh Sudin, betullah. Aku pusing pusing lampu ni semua tempat terang tak ada yang gelap.

Sudin : Jadi kau dah nampak kan apa yang berlaku sebenarnya. Mari aku tunjuk lagi satu bukti yang Bumi ini bukan datar dan rata seperti orang yang bersyarah dipekan tu.

Ajis : Kita nak ke mana ni Sudin?

Sudin : Kau ikut sajalah Ajis. Kita nak tengok bulan. Kebetulan imam beritahu yang malam ni gerhana.

Ajis : Malam ni gerhana bulan?

Sudin : Ya Ajis. Tu kau tengok di sana. Hari ni 15 hari bulan, malam bulan purnama. Nah kau lihat bulan itu Ajis. Apa yang kau nampak.?

Ajis : Bulan tu menjadi bulan sabit.

Sudin : Kau tahu tak apa maksud gerhana?

Ajis : Yang bila Bumi dan Bulan melintasi antara satu sama lain, betulkah?

Sudin : Hampir tepat Ajis. Dalam satu-satu masa, Matahari, Bulan dan Bumi akan berada pada satu garisan lurus. Bila matahari, bulan berada antara kita dan matahari manakala bila gerhana bulan, Bumi kita berada antara matahari dan Bulan. Sekarang kita lihat, bentuk bulan sekarang seperti sabit kan?

Ajis : Ya bentuk sabit.

Sudin : Jadi jika bumi ini datar, rata dan leper adakah boleh terjadi gerhana sebegini, adakah bulan akan menjadi bentuk sabit?

Ajis : Tak mungkin, mesti bayang-bayang bumi menjadi garisan yang lurus dan bukan bulatan.

Sudin : Benar sekali Ajis. Eh itu Abu kan?

Abu : Apa kau orang dua orang bikin dalam gelap malam-malam ni.

Sudin : Melihat gerhana bulan. Ajis bertanya tentang Bumi samada bentuknya datar atau seperti bebola maka aku bantu menjelaskan.

Abu : Ah… bumi itu ugama sudah cakap seperti hamparan. Mana boleh bentuknya bebola. Itu dakyah yahudi.

Ajis : Apa pulak maksud kau ni Abu?

Abu : Kau lihatlah, Yahudi dan Illuminati mengatakan bumi itu seperti bebola supaya kita semua menidakkan Al Quran. Mereka semua tentera dajjal, menipu manusia dan menyesatkan. Graviti itu bohong, satelit itu bohong, bumi itu datar dan bentuk bebola itu bohong.

Ajis dan Sudin : FACEPALM!!!

Sudin : Itulah kau. Bumi kita ini ada 180 garisan bujur atau longitud yang mengunjur dari utara ke selatan. Setiap satunya terbahagi kepada dua hemisfera, yakni barat dan timur. Kalau di Malaysia garisan bujur yang merentasi kita adalah garisan 101 darjah Timur dan garisan ini mengunjur dari utara ke selatan bertemu di titik kutub bumi.

Abu : Kamu temberang. Apa ini garis garis bujur lintang ini. Kau lihat tiada kan garis-garis yang melalui langit. Kenapa di ada adakan.

Sudin : Ya kamu ini apalah. Garis itu adalah garisan panduan yang menentukan kedudukan atau koordinat. Seperti contoh kedudukan atau koordinat kita sekarang adalah pada garis lintang 04 darjah 33.9 minit Utara dan garis bujur 114 darjah 03.2 minit Timur. Garisan ini adalah bayangan yang melalui permukaan bumi dan lautan dalam menentukan kedudukan kita.

Abu : Jadi apa kaitan garis garis itu dengan Bumi itu spe…spe…apalahah spespe itulah?

Sudin : Kaitannya, tiap garis itu sama ada lintang atau bujur akan ketemu titik asalnya tidak kira di mana atau ke arah mana kamu bergerak. Kalau kamu berkelana dari kedudukan garis lintang dan garis bujur kita sekarang ini dan menghala ke barat dalam satu garisan lurus nescaya kamu akan kembali semula kesini dari arah timur.

Abu : Mana mungkin. Itu semua pembohongan dan fitnah Dajjal.

Sudin : Kamu ni Abu dengarlah dahulu. Pelayar zaman dahulu kala sudah membuktikannya. Garisan lintang ini adalah hasil perkiraan para pelaut zaman dahulu. Begitu juga garis bujur. Mereka ketahui kedudukan dengan mencerap matahari dan bintang dan kemudian melakukan perkiraan hisab untuk mendapatkan kedudukan kapal mereka pada darjah dan minit yang tepat. Pelayar zaman sekarang pun membuktikannya melalui kiraan matematik.

Abu : Bohong. Kedudukan itu dibuat-buat dengan satelit dan gelombang telefon.

Sudin : Aduh kamu ini. Itu sekarang. Walaupun ada satelit, ada sistem penentu kedudukan global, asas kepada sistem-sistem itu masih datang dari cara pencerapan objek samawi yang menentukan kedudukan garis lintang dan garis bujur.

Abu : Siapa yang ketemukan semua itu dahulu.

Sudin : Pelayar laut bangsa Eropah menemukan garis bujur.

Abu : Ah mereka semua itu konspirator dan sengaja mahu sesatkan orang Islam.

Sudin : FACEPALM!!!

Abu : Bumi ini bukan berbentuk seperti bola. Aku yakin kerna ada ahli ugama yang kata sedemikian.

Sudin : FACEPALM!!!

Abu : Semua yang kita belajar sains ini dahulu dakyah Yahudi mahu sesatkan manusia. Mahu kita jauh dari Allah. Kau kena sedar dan buang ilmu tu. Itu ilmu kafir.

Sudin : FACEPALM!!!

Abu : Nah terbukti aku benar dan Bumi ini rata, bukan bulat dan ia leper. Aku pernah naik pesawat dan aku lihat benar memang Bumi ini rata dan bukan bulat seperti yang disebut-sebut Sains yang percaya pada beruk menjadi manusia.

Sudin : Abu, kamu terlalu buru-buru dalam mempercayai sesuatu.

Abu : Ugama sudah kata Bumi ini bukan bulat atau spe apa yang kau sebut tadi. Aku yakin kerana disebutkan “dahaha” yakni bermaksud hamparan.

Sudin : Baiklah Abu, aku akan menyangkal kata-kata kamu itu.Menurut ilmuwan Mesir kontemporari, Zaghlul an-Najjar, beliau menyatakan bahwa pada awal penciptaan langit dan bumi, kecepatan putaran bumi pada paksinya amatlah tinggi sehingga dalam setahun melebihi 2200 hari dengan panjang siang dan malam kurang dari 4 jam. Pada saat itu bumi belum “dihamparkan”. Makhluk hidup belum dapat hidup dipermukaannya. Setelah itu, Allah mulai proses “penghamparan” bumi.

Apa yang dimaksudkan disini adalah berkenaan penciptaan awal Bumi.

Yang menarik dari surah An-Naazi’at ayat 30 ini adalah kata “dahaha” yang banyak menjadi perdebatan. “Dahaha” di sini dimaksudkan dengan “dihamparkan”, hanya muncul sekali yaitu di ayat ini, dari sekian banyak ayat Al-Qur’an yang mengatakan “dihamparkan / dibentangkan”.

[79:30] Dan bumi sesudah itu dihamparkan-Nya (dahaha).

“Dahaha” berasal dari kata kerja “daha” yang diturunkan dari kata kerja “dahu” yang dapat bererti membentangkan, mendorong, melemparkan, menggerakkan. Ibnu Barri mengatakan “Daha al-Ardh” berarti mendorong bumi sehingga bergerak. Disini An-Naazi’at ayat 30 dapat diartikan “Dan sesudah itu bumi Allah gerakkan (didorong sehingga berputar) hingga akhirnya menjadi (terasa) datar”. Juga dapat dilihat berdasarkan asal katanya “dahraj” yang berarti bergerak berputar atau berguling.

Saat ini pergerakan bumi (peredaran dan putaran) diketahui sebagai penyebab adanya kuasa graviti dan juga menyebabkan bentuk bumi menjadi lebih panjang di khatulistiwa (bulat pipih), sesuatu yang telah disampaikan Allah melalui Al-Qur’an 15 abad silam, wallahu a’lam.

[77:25] Bukankah Kami menjadikan bumi (tempat) berkumpul (Kifaatan)[77:26] yang hidup dan yang mati

“Kifaatan” pada surah Al-Mursaalat ayat 25 diatas diertikan dengan “berkumpul”, berasal dari kata “kafata” yang berarti “mengumpulkan ke suatu tempat”. Ayat ini mengindikasikan adanya suatu kekuatan pada bumi yang menarik segala sesuatu yang hidup mahupun yang mati di bumi untuk kembali berkumpul di bumi (baca : gravitasi). Kerana Allah menjadikan bumi “tempat berkumpul” lah, sehingga manusia merasakan bahwa bumi itu datar, padahal sebenarnya bumi itu relatif bulat yang “dihamparkan” Allah dengan cara di “daha” kan.

[70:40] Maka aku bersumpah dengan Tuhan Yang memiliki (semua) timur (masyaariq) dan (semua) barat (maghaaribi), sesungguhnya Kami benar-benar Maha Kuasa.

Al-Ma’aarij (70) ayat 40 di atas menyatakan secara jelas bahwa bumi memliki banyak timur (masyaariq, bentuk jamak) dan banyak barat (maghaaribi, bentuk jamak), sesuatu yang tidak mungkin apabila bumi itu datar. Banyak timur dan banyak barat memungkinkan apabila bumi itu berbentuk bulat ataupun elipsoid, sehingga untuk setiap titik di bumi, barat dan timurnya berbeda-beda dikeranakan matahari yang menjadi acuan timur dan barat terlihat pada posisi yang berbeda-beda saat terbit dan terbenamnya apabila bumi berbentuk bulat, dan seharusnya terlihat sama apabila bumi itu memang datar.

Masyaariq dan Maghaarib dalam bahasa arab juga dapat berarti “tempat terbit matahari” dan “tempat terbenam matahari” sebagaimana yang dipakai di surah Ar-Rahmaan ayat 17 :

[55:17] Tuhan yang memelihara kedua tempat terbit matahari dan Tuhan yang memelihara kedua tempat terbenamnya.

Surah Ar-Rahmaan ayat 17 di atas menyatakan bahawa Allah menjadikan bumi memiliki dua tempat terbit matahari (masyariqayn) dan dua tempat terbenam matahari (magharibayn). Ayat ini secara simbolik menyatakan bahwa bumi itu bulat dan beredar / berputar pada paksinya. Jika di suatu tempat telah mengamati bahwa matahari terbenam, pada saat yang sama di belahan bumi yang berlawanan mengamati bahwa matahari baru terbit, sehingga secara pengamatan, ada dua tempat terbit matahari dan dua tempat terbenamnya, yang mengindikasikan bahwa bumi itu bulat dan berputar pada paksinya.

Abu : ….

Sudin : Mahu aku jelaskan lagikah Abu?

Ajis : Luas sungguh pengetahuan kamu Sudin. Aku tetap masih sudi mendengar hujah kamu.

Sudin : Baiklah, maka banyak lagi petanda-petanda yang jelas dilangit dan dibumi yang membuktikan rupabentuk muka bumi ini.

Salah satunya adalah pergerakan arus lautan yang setiap darinya bergerak pada arah mengikut jam di belahan utara Bumi dan arah melawan jam di belahan selatan Bumi. Kenapa ia bergerak dengan sifat sedemikian kerana jika sekiranya bumi ini datar seperti yang kamu katakan, ia pastinya tidak mempunyai apa-apa pergerakan langsung.

Tahukah kamu Abu, yang ribut tropika dan taufan kesemuanya bergerak dengan lengkungan menghala ke kutub walaupun bermula dengan pergerakan lurus. Kenapa ia terjadi sebegitu? Kerana sifat permukaan bumi yang berbentuk lengkungan dan kelajuan putaran bumi pada paksinya mewujudkan daya coriolis. Daya coriolis hanya wujud dan bertindak pada objek yang bergerak berputar pada kelajuan tinggi pada permukaan yang mempunyai lengkungan.

Abu : Nah putaran Bumi itu adalah satu pembohongan. Nasa dan yahudi membohongi mengenai kelajuan putaran Bumi. Kalau benar kenapa kita semua tidak tercampak.

Ajis : Putaran bumi pada paksi juga pembohongan?

Sudin : Tidak. Putaran bumi pada paksi bukan pembohongan malah ia telah dibuktikan oleh ilmuan Islam pada abad ke-10 oleh Al Biruni. Al Biruni menyebut berkenaan ciptaan Abu Sa`id Al Sijzi yang menciptakan Al Zuraqi -sejenis astrolabe berdasarkan pemikiran kontemporari beliau yang percaya “bahawa pergerakan yang sedang kita lihat dilangit adalah disebabkan putaran Bumi dan bukan samawi yang bergerak. Tus dan Qushji juga adalah antara ilmuan Islam yang membincangkan tentang pembuktian mengenai pergerakan membulat Bumi pada paksinya.

Al Biruni dan Abu Sa`id saling membincangkan tentang perkara berkaitan putaran bumi pada paksinya dan sangat memuji ciptaan astrolad Al Zuraqi dan menyebut:

“Saya telah melihat astrolabe yang dipanggil Zuraqi dicipta oleh Abu Sa’id Sijzi. Saya suka sangat dan memuji buatannya, kerana ia berdasarkan idea yang dilontarkan oleh beberapa ilmuan yang bermaksud bahawa usul yang kita lihat adalah disebabkan oleh pergerakan bumi dan bukan pergerakan dari langit. Demi saya, ia adalah masalah yang sukar dalam penyelesaian dan penyangkalan. Kerana ia adalah sama ada anda mengambil ia bahawa Bumi adalah dalam gerakan atau langit. Kerana, dalam kedua-dua perkara, ia tidak memberi kesan kepada Sains Astronomi. Ia adalah hanya untuk ahli fizik untuk melihat jika ia boleh disangkal.”

Sehingga abad ke-13, kajian mengenai pergerakan Bumi berterusan dikalangan muhandissin atau pakar geometri yang mana mereka mengakui dan mengukuhkan lagi kajian Abu Sa`id dan mereka menyebut bahawa Bumi senantiasa berada dalam pergerakan membulat.

Kajian mengenai putaran Bumi pada paksinya dibuat di balai cerap Maragha dan Samarkand.

Abu : Aku tetap mengatakan ia adalah pembohongan kerana jika Bumi ini berputar, dan ia berputar pantas seperti yang dikatakan oleh saintis saintis kuffar.

Sudin : Berapa kelajuan putaran Bumi Abu?

Abu : 1600km/j. Kita sepatutnya sudah terpelanting keluar tetapi kita masih teguh berdiri. Nah itu bukti yang bumi ini datar, tidak berputar dan matahari serta seluruh alam mengelilingi bumi ini.

Sudin : Namun adakah kamu tercampak keluar bila kamu berada didalam pesawat. Sedangkan ia sedang bergerak pada kelajuan 700km/j. Kenapa kamu tidak tercampak keluar dari kereta yang sedang bergerak.

Abu : Ah itu tidak ada kena mengena.

Ajis : Apa yang kau cuba maksudkan Sudin?

Sudin : Aku ambil contoh bekas air yang tidak bertutup dan ia diikat dengan tali. Kemudian kau putarkan ia dalam satu pusingan yang mana kau adalah pusat putarannya. Cubalah eksperimen yang aku beritahu itu kerna nescaya kau akan dapati semakin laju putaran kau, air didalam bejana itu tidak tumpah.

Atau kau cuba melompat di atas kereta atau lori atau kereta api yang sedang bergerak kerana nescaya kau akan dapati yang bila kau lompat kau akan kembali ke tempat asal kau melompat dan bukan beralih tempat ditinggalkan kenderaan.

Kau tak percaya maka kau cubalah. Dan bilamana kau melompat diatas muka bumi ini yang kau kata tidak bergerak maka kau bandingkan ia dengan eksperimen yang aku sebutkan tadi. Dan kau akan mendapat jawapan.

Abu : eksperimen lompat lompat. Haha kau takkan dapat tipu aku Sudin. Itu semua permainan Dajjal dan yahudi.

Sudin : Maka sesungguhnya kau adalah manusia yang rugi dan tidak dibuka matanya untuk melihat kekuasaan Allah.

Graviti adalah kekuasannya dan bilamana kau mengatakan ia pembohongan maka kau secara tidak langsung menidakkan ciptaan Allah SWT.

Allah telah menyebut bagaimana alam semesta ini ditabdir dan diatur susun dengan sedemikian rupa dan ia tidak kucar kacir. Adakah kau tidak mampu melihat?

Abu : Aku mampu melihat cuma kau sahaja yang dibutakan oleh sains.

Sudin : Islam tak mengajar untuk menjadi jumud. Islam mengajak ummahnya menjadi pemikir.

Abu : Aku juga berfikir.

Sudin : Kalau kau berfikir kau tidak akan bercakap seperti apa yang kau cakap tadi.

Ajis : Jadi apa lagi pembuktian bahawa Bumi ciptaan Allah ini adalah berbentuk dan bersifat sedemikian rupa Sudin?

Sudin : Banyak lagi Ajis. Sifat pasang surut lautan adalah bukti adanya graviti bilamana Bulan dan Bumi saling berinteraksi daya gravitinya lalu menyebabkan jasad yang cecair tertarik dan tertolak.

Bulan itu sendiri yang menjadi satelit semula jadi Bumi kita itu adalah bukti adanya satu kuasa yang menangkap dan meletakkan bulan di tempatnya sekarang.

Sifat siang dan malam di kawasan polar yang siangnya panjang sehingga 6 bulan dan malamnya juga sehingga 6 bulan menidakkan kata kata Abu yang percaya akan bumi datar. Nah kenapa siang dan malam di Bumi ini semuanya tidak sekata walhal sepatutnya ia sekata tetapi ia tidak sebegitu. Dari utara ke selatan dan dari barat ke timur kitaran waktu antara setiap satunya berbeda?

Kenapa adanya 4 kitaran musim? Perkaitannya dengan peredaran Bumi dan putaran Bumi pada paksinya?

Banyak yang boleh aku sangkal mengenai dakwaan kau Abu dan percayalah pada aku Sudin sesungguhnya orang yang memberi syarah itu salah bidang ilmunya.

Abu : Aku tetap katakan yang Bumi ini datar dan ia tidak bergerak malah berputar.

Masakan ia berputar sedangkan Kaabah di Mekah disebutkan selari dengan Baitul Makmur.

Sudin : Dan pernahkan kita melihat rupa Baitulmakmur?

Adakah kau merasakan yang Baitulmakmur itu hanya sebesar kaabah atau sebesar Masjidil Haram lalu kau katakan yang ia mesti selari dan untuk itu Bumi mesti statik.

Kau terlalu memperkecilkan kekuasaan Allah sehinggakan kau menjadi jumud.

ALLAH SIFATNYA MAHA BESAR

Maka sudah tentulah segala ciptaannya melangkaui capaian akal manusia biasa. Dan pastinya bila kamu anggap Baitulmakmur itu sedemikian maka fikiran kamu masih belum nampak kekuasaannya.

Jika besar Baitulmakmur itu melangkaui keluasan alam semesta yang kita ketahui ini adakah perlu Allah menjadikan bumi statik dan datar.

Bumi dan manusia ini hanya debu di alam ciptaan Allah ni. Bandingkan debu yang sebesar dan kau letakkan ia di lautan. Kau rasa debu itu perlu statik untuk terus selari dengan lautan yang maha luas?

Maka begitulah perumpamaannya.

Ajis : Aku rasa benar apa yang dikata Sudin. Luas alam ini pikiran kita juga tidak terjangkau.

Abu : Ah persetan dengan kata kata sudin. Aku yakin dia tersesat dan telah dipengaruhi fitnah dan pembohongan roth dan yahudi dan dajjal. Mereka semua mahu sesatkan kita. Kau sesat. Aku tak sesat. Baik aku jauhkan diri dari kau.

Ajis : Ke mana kau mau pergi Abu?

Sudin : Yalah mana kau mahu pergi?

Abu : Aku tak mahu berkawan dengan ejen yahudi seperti kau. Baik aku balik.

Astaghfirullah…….

Lalu tinggallah Sudin dan Ajis seperti terkaku melihat Abu.

Melihatkan hari semakin lewat, Ajis memohon mengundur diri pada Sudin.

Maka tamatlah dialog pada malam itu.

Adapun penulis ini Faris Jamaluddin atau FJ merupakan seorang navigator dan pelaut tegar, telah berlayar hampir suku dari lautan milik Allah, dan melihat sendiri dengan mata kasar dan mata hati akan alam, baik yang di langit dan dibumi.

Penulisan ini dibuat berdasarkan pemahaman dan pengalaman yang ditimba selama mencari rezeki di lautan lepas – dan Alhamdulillah beliau tidak pun pernah ketemu penghujung dunia yang di canang penganut bumi datar.


Jejak Pahlawan Sarawak: PWII (B) Indang Anak Engkas (PGB)

DIKENALI di kalangan rakan seperjuangannya sebagai seorang anggota keselamatan yang begitu komited serta berdisiplin tinggi. Di dalam saat-saat genting di sepanjang kerjayanya sentiasa menjadi pembakar semangat buat anggota tentera yang lain. Namanya mungkin tidak dikenali ramai namun beliaulah antara anak Sarawak yang membarisi senarai penerima Pingat Gagah Berani dari Yang Dipertuan Agung Malaysia pada tanggal 7 Jun 1972.

Indang anak Engkas, seorang anak Iban yang berasal dari Rumah Langkau, Kapit merupakan seorang anggota tentera yang memulakan kerjaya ketenteraannya sebagai anggota Sarawak Renjer pada tahun 1962 dan kemudiannya selepas pembentukan Malaysia diserapkan menjadi anggota Tentera Renjer Malaysia. Lahir dikalangan keluarga yang tidaklah berada menyaksikan Indang hanya mampu menamatkan persekolahan sehingga ke Darjah Dua sahaja. Namun soal taraf pendidikan bukanlah satu rintangan kerana di dadanya sudah disemai semangat kepahlawanan yang tulin apabila memilih kerjaya tentera.

Mengimbau cerita kepahlawanan Indang sehingga mendapat pengiktirafan penerima PGB bermula di ketika menyertai satu operasi di Tanjung Kunyit, Sibu pada tanggal 20 Mei 1972. Pada hari itu bersama dengan enam lagi sahabat seperjuangannya yang mana pada masa itu beliau sendiri berpangkat Sarjan telah ditugaskan untuk membuat rondaan. Di kala membuat rondaan itulah kumpulan Sarjan Indang telah bertembung dengan segerombolan komunis dengan kekuatan kira-kira 30 orang. Walau hanya enam orang pada waktu, Kumpulan Sarjan Indang langsung tidak goyah untuk berlawan dengan musuh yang ramai.

Di saat genting iaitu di ketika senapang musuh sudah dihala ke kepalanya, Sarjan Indang dengan segala kekuatan yang ada telah menepis senjata musuh tersebut sehingga berjaya membunuh seorang komunis wanita dengan bantuan seorang lagi rakan seperjuangannya. Walau kejadian maut sudah mendepani matanya pada ketika itu, Sarjan Indang dan kumpulannya langsung tidak beralah malah komunis yang berjaya meloloskan diri buat kali pertama dijejaki sehingga ke lubang cacing.

Pada hari yang sama berbekal semangat “Agi Idup Agi Ngelaban”, Sarjan Indang dan kumpulannya akhirnya berjaya menjejaki musuh pada satu lokasi di seberang sungai. Dengan taktik serangan yang diatur oleh Sarjan Indang akhirnya telah berjaya membunuh enam lagi komunis dan merampas 11 laras senjata serta beberapa peralatan yang lain.

Bayangkan dengan jumlah kekuatan seramai enam orang sahaja pada masa itu, kumpulan Sarjan Indang yang bersemangat waja telah berjaya menidakkan kekuatan musuh seramai hampir 30 orang pada satu masa. Keberanian ini bukan biasa-biasa malah tersangat luar biasa malah cerita pertempuran di Tanjung Kunyit yang berlaku pada tahun 1972 itu sentiasa menjadi antara bualan cerita para pejuang kita sehingga ke hari ini.

Setelah bergelumang hampir 27 tahun di dalam dunia ketenteraan akhirnya bujang berani ini bersara dari kariernya dengan pangkat terakhirnya sebelum bersara sebagai Pegawai Waran II. Selepas bersara, PWII (B) Indang anak Engkas kembali ke Sarawak untuk bersama-sama menikmati detik-detik persaraannya bersama keluarganya.
Pada tanggal 16 Ogos 2012 di ketika usianya 73 tahun, Malaysia amnya dan Sarawak khususnya kehilangan seorang pahlawan bangsa yang telah menghembuskan nafasnya yang terakhir di Hospital Umum Sarawak. Mendiang disemadikan dengan penuh adat ketenteraan di Methodist Cemetery, Jalan Kuching-Serian. Satu pemergian yang diratapi oleh ahli keluarga dan rakan-rakan seperjuangannya. Mendiang meninggalkan seorang balu bernama Anna anak John serta enam orang cahayamata yang menjadi penerus legasi kepahlawanan Mendiang.

Hargailah setiap keamanan yang kita kecapi kerana tanpa pengorbanan anggota keselamatan kita seperti apa yang dilakukan oleh Mendiang PWII (B) Indang anak Engkas sebagai contoh, sudah tentu kita tidak sesenang sekarang. Lest We Forget!

Rest In Peace, Mendiang PWII (B) Indang anak Engkas.

-HB-

#KamekSayangSarawakBah!

Rujukan:

1. Sergeant Indang ak Engkas, P.G.B. In A Firefight At Tanjung Kunyit.
http://renjervalour.blogspot.my/2005/10/sergeant-indang-ak-engkas-pgb-in.html
2. Borneo Post 19 Ogos 2012 – Sarawak Kehilangan Perwira, Pegawai Waran 2 Indang Anak Engkas


Penggunaan Kota Dan Kubu Di Alam Melayu

‘Kalau Roboh Kota Melaka, Kota Di Johor Kita Dirikan’.

Kota dalam bahasa Melayu sebenarnya mempunyai beberapa pengertian bergantung kepada fungsi. Kota boleh bermakna pekan atau bandar. Manakala pusat pemerintahan sesebuah kerajaan Melayu itu juga sering digelar sebagai kota. Selain itu kota juga kadang-kadang disamakan dengan kubu pertahanan. Jika ditinjau dari segi fungsinya, kota dan kubu ada peranan yang berbeza. Biasanya dalam catatan teks historiografi Melayu, kota akan dikaitkan dengan pusat Kesultanan atau kompleks Istana raja.

Lazimnya Kota Raja diperbuat daripada kayu-kayan keras seperti cengal ,meranti, belian dan jati atau daripada bahan batuan dan mampatan tanah, batu bata, batu sungai mahupun batu kapur. Raja-Raja Melayu menggunakan Kota sebagai pusat pertahanan, pemerintahan, dan pentadbirannya. Sebagai sebuah Kota raja, kebiasaannya ia akan dilengkapkan dengan sistem pertahanan seperti menara kawalan, parit beranjau, para pengawal dan juga meriam. Sebuah kota raja juga dilengkapi dengan bangunan-bangunan seperti Istana raja, permandian raja, Istana keluarga diraja, balairung, balai penghadapan, tempat beribadah, dan bangunan tempat senjata.

Apabila seseorang raja itu berpindah atau membuka negeri baru, maka perkara pertama yang akan dilakukannya ialah mengerahkan pengikut-pengikutnya membina Kota Raja. Sejarah Melayu ada menyebut mengenai pembinaan Kota Raja, parit, rumah-rumah dan kedai serta istana ketika Seri Teri Buana hendak membuka negeri baru iaitu Singapura:

‘Maka Aria Bupala pun naik menghadap Wan Seri Beni, persembahkan segala pesan Seri Teri Buana itu. Maka Wan Seri Beni pun menyuruh berlengkap pada segala Orang Besar-besar, mengerahkan rakyat sekalian bermuat gajah, kuda ke perahu. Setelah mustaid, maka Wan Seri Beni pun pergilah ke Singapura. Setelah sampai maka sekaliannya naiklah; maka negeri Singapura pun telah sudahlah diperbuat orang dengan Kota paritnya, dan dengan segala Istana dan balairung dalam dan balairung luar, serta sekalian rumah orang, kedai dan pasar; terlalu indah perbuatan negeri Singapura itu.’

Manakala kubu pula adalah sejenis binaan yang digunakan untuk pertahanan. Kubu bukanlah sebuah tempat tinggal yang tetap atau tempat dibina Istana. Oleh hal yang demikian kubu-kubu ini kebiasaannya diperbuat daripada tanah mampat dan pancangan kayu keras. Ia juga dipanggil sebagai pagar sasak. Dalam Bahasa Inggeris ia dikenali sebagai Palisade atau Stockade. Kubu-kubu pertahanan ini dapat kita ketahui penggunaannya dalam peristiwa Perang Pahang dimana pasukan Datuk Bahaman dan pahlawan Pahang banyak membina kubu-kubu dari tanah di sekitar kawasan yang strategik bagi menghadapi serangan British contohnya di Jeram Ampai.

Sejarawan barat seperti Anthony Reid berpendapat, masyarakat Melayu tidak lazim membina kubu dan kota. Menurutnya keadaan geografi kawasan Asia Tenggara dan kepulauan Melayu khususnya yang berhutan tebal dan bergunung ganang menyebabkan pembinaan kubu adalah sesuatu yang tidak perlu dan sukar kerana bentuk muka bumi boleh di pergunakan untuk pertahanan mereka. Selain itu katanya orang Melayu tak perlukan kota dan parit kerana harta benda mereka tidak berharga dan mudah dibakar sebab diperbuat daripada kayu atau buluh.

Saya kurang bersetuju dengan pandangan ini. Masyarakat Melayu sememangnya sudah lama menggunakan parit dan kota sebagai pertahanan. Sebagai contohnya sewaktu Siam menyerang Kota Kelampang di Pattani, tentera Siam terpaksa berhadapan dengan parit yang dalam dan besar mengelilingi Kota tersebut. Ketika tentera Siam berusaha untuk meredah menaiki parit tersebut mereka telah dihujani dengan panah dan tembakan senjata api yang menyebabkan ramai daripada mereka terkorban. Akibatnya mereka terpaksa berundur.

Pendapat Reid juga dapat disangkal sekiranya kita melihat catatan mengenai kerajaan-kerajaan awal di Alam Melayu. Catatan daripada pengembara dari India, China dan Timur Tengah menyatakan bahawa kerajaan-kerajaan awal ini mempunyai Kota yang diperbuat daripada batu mengelilinginya. Satu catatan yang menyatakan tentang hal ini adalah daripada Zhao Ragua dalam bukunya Zhu Fan Zhi yang ditulis pada tahun 1225 Masihi berdasarkan kepada catatan pengembara dan pedagang Cina dari abad ke 12 dan 13 Masihi.

Menurut beliau, Ibu Kota Sanfotsi atau Srivijaya diperbuat daripada batu-bata dan ukurannya sangat panjang iaitu berpuluh-puluh Li ukur lilitnya. Kerajaan Srivijaya juga mempunyai satu strategi pertahanan yang unik. Menurut Zhu, bagi menghalang pencerobohan lanun dan musuh daripada memasuki Ibu Kota kerajaan yang terletak dekat dengan laluan kapal iaitu di tepi laut, maka kerajaan Srivijaya telah menggunakan rantai besi dan merintanginya di perairan berhampiran pintu masuk ibu Kota. Rantai besi ini dikatakan boleh dituil sama ada untuk ditinggikan atau direndahkan.

Pada abad ke 17, catatan daripada Belanda mengenai Palembang menyebut bahawa Kota pelabuhan tersebut dipagari dengan tembok batu yang besar, malahan terdapat lakaran daripada pegawai VOC yang menunjukkan Kota tersebut lengkap dengan Istana batu dan bangunan-bangunan di dalam Kota. Kota tersebut terkenal dengan nama Benteng Kota Besak dan sisanya masih ada sehingga sekarang.

Tanah Jawa juga amat kaya dengan tinggalan Kota dan kubu. Masyarakat Jawa mahir membina kubu dan kota daripada batu-bata. Hal ini dibuktikan dengan catatan dalam Babad Ing Sangkala yang berkisar mengenai Kerajaan Kartasura. Babad ini ada menyatakan bahawa terdapatnya Kota-kota yang dibina dengan batu bakar yang disepuh dengan plaster putih. Hal ini juga disentuh oleh Ricklefs dalam bukunya yang mana beliau menyatakan bahawa kubu-kubu dan Kota pertahanan yang terdapat di Jawa adalah setaraf dengan kubu dan Kota dunia barat.

Bercakap soal kota, pasti akan timbul persoalan berkenaan Kota Melaka di zaman sebelum penjajahan Portugis. Persoalan berkenaan Kota Melaka pra penjajahan masih diperdebatkan sehingga kini kerana hampir semua bukti-bukti fizikal kewujudan kota tersebut telah hilang dimusnahkan penjajah. Namun demikian sememangnya ada sumber sejarah yang dapat memberikan petunjuk bahawa Kerajaan Melaka mempunyai binaan kotanya sendiri tak kiralah samada daripada kayu, tanah mahupun batu.

Catatan Eridea memberikan maklumat bahawa orang Melayu Melaka sudah tahu membina Kota atau kubu yang kukuh. Menurut beliau orang Melayu membina struktur yang diperbuat daripada tanah yang dimampatkan di antara pancangan kayu. Banyak rumah-rumah turut dibina dalam keadaan sebegini di Melaka. Namun demikian mereka turut menjumpai binaan yang diperbuat daripada batu bata namun tidak mempunyai mortar. Rui de Araujo mencatat didalam suratnya bahawa Kota Melaka mengandungi 10 ribu buah rumah dan lebih kurang 500 buah daripadanya adalah diperbuat daripada batu dan tanah liat manakala selebihnya adalah daripada kayu.

Teryata daripada catatan Portugis ini menunjukkan memang ada binaan batu di Melaka. Menurutnya lagi stail binaan ini adalah sama dengan binaan batu yang dibuat oleh orang-orang lembah Sungai Ganges di India. Binaan seperti ini juga digunakan untuk membina Kota dan Istana raja. Eredia turut menyentuh tentang pembinaan kubu yang diperbuat daripada pokok Nibung oleh orang Melaka dalam situasi perang. Mereka turut menggali parit mengelilingi kubu yang dibina. Parit ini mengandungi jerangkap, dan ranjau yang disapu dengan racun. Mereka juga membuat lubang perangkap yang di tutup dengan dahan-dahan kering.

Walaupun Melaka mempunyai kubu atau Kota yang diperbuat daripada mampatan tanah atau batu sekalipun, namun berkemungkinan besar bukan seluruh bahagian bandar Melaka dilindungi dengan binaan tersebut. Pada pendapat saya bahagian yang dilindungi kota hanyalah di bahagian bandar yang terdapatnya Masjid, kediaman pembesar dan kompleks Istana Sultan. Oleh hal yang demikian, dalam Sejarah Melayu ada disebut yang orang Melaka cuba menghalang kemaraan Portugis dengan berkubukan Kempas di tempat tertentu. Saya yakin kubu kempas ini dibina di kawasan pantai di bahagian pasar dan kampung rakyat biasa.

Setelah menawan Melaka, Alfonso De Albuquerque telah mengarahkan pembinaan Kota A’Famosa di kaki Bukit Melaka untuk mempertahankan Kota tersebut daripada serangan balas Sultan Mahmud Syah dan sekutu-sekutunya. Kota ini siap dibina sekitar awal 1512 hasil kerahan tenaga buruh paksa dan penduduk tempatan.

Untuk membina kembali kota pentadbiran di tapak kota yang telah dimusnahkan dalam tempoh yang singkat adalah agak sukar malah mustahil walaupun dengan sumber tenaga buruh yang ramai jika tiada sumber bahan mentah dikawasan tersebut. Oleh itu pasti ada sumber batuan di sekitar bandar Melaka. Lakaran kota Melaka selepas penjajahan Portugis yang dilukis pada tahun 1512 menunjukkan bahawa kota awal Portugis itu dibina di tebing kanan sungai Melaka yakni di kaki bukit Melaka. Lokasi ini adalah bertepatan dengan lokasi asal Masjid Agung Melaka.

Oleh sebab itu saya berpendapat kota Portugis yang disiapkan dalam masa 4 ke 5 bulan tersebut dibina diatas binaan asal Kota Melaka sebelum serangan Portugis. Hal ni memang jelas disebutkan dalam catatan Portugis dimana mereka mengakui bahawa Kota tersebut dibina daripada runtuhan istana, punggaran bangunan dan rumah-rumah pembesar malah makam dan kubur berbatu laterit yang diambil sekitar Melaka. Seorang penulis barat menyebut:

“A Famosa was built by the forced labour of 1,500 royal slaves, who were conscripted by Albuquerque after he had defeated and put to flight their master, the Sultan. With a disregard for Muslim susceptibilities typical of the time, the Christian Portugese erected their fortress on the ruins of the Great Mosque of Malacca and constructed it, in part at least, out of stones taken from Malay religious buildings and from the graves of former Malay sultans. Because of the marshy nature of the site, the foundations had to be dug to the depth of a war lance.” – Graham W.Irwin.

Ini jelas menunjukkan betapa banyaknya bangunan batu yang terdapat di Melaka hingga kehancurannya dapat dijadikan asas bahan binaan untuk membangunkan Kota Portugis. Catatan Portugis menyebut Albuquerque sendiri telah mengerahkan hamba raja yang ditawan untuk memunggar Masjid Agung Melaka yang diperbuat daripada batu. Malah masjid-masjid kecil lain di seluruh bandar Melaka yang diperbuat daripada batu turut dipunggar untuk mendapatkan batunya.

Sewaktu dalam pengungsian di Bintan, Sultan Mahmud dan para pengikutnya telah membina sejenis pertahanan yang dinamakan Kota Kara. Kota Kara dipercayai adalah sejenis kubu pertahanan sementara yang dibina dalam keadaan perang. Ia dibina daripada pancangan kayu-kayu keras ataupun mampatan tanah dan batu.

Armada Portugis yang dipimpin oleh admiral Mascarenhas dengan 20 buah kapal membawa 550 orang Portugis dan 600 orang Melayu telah berjaya membungkam Kota Kara yang dipertahankan oleh orang-orang Sultan Mahmud di bawah Sang Setia dan Laksamana Hang Nadim pada 23 Oktober 1526. Setelah itu barulah Kopak dapat dikuasai. Menurut RO Winstedt, armada Portugis memerlukan empat belas hari sebelum Kota itu dapat dilumpuhkan.

Pada zaman kerajaan Johor, Kota Johor Lama menjadi kota pentadbiran warisan kerajaan Kesultanan Melaka. Benteng kota yang terletak di atas Tanjung Batu itu menggunakan ketul-ketul batu pejal dan atasnya dikambus dengan tanah yang menjadikan ketul batunya tidak kelihatan.

Tembok kota yang berlapis batu-batu pejal selebar tiga meter dan berturap simen kapur kira-kira enam sentimeter menjadi asas kepada kekuatan dan kekukuhan kota. Tembok ini juga dilengkapi dengan ratusan meriam untuk mempertahankan kota dari ancaman Portugis dan musuh yang lain.

Teknologi yang digunakan membolehkan kota ini bertahan daripada bedilan meriam musuh. Portugis berusaha menakluk kota ini selama lebih 50 tahun dan hanya berjaya pada tahun 1587 dan menemukan 800 meriam di dalam kota. Hal ini menguatkan logik bahawa orang Melayu Melaka yang berundur dari Melaka telah memiliki pengetahuan, kemahiran dan teknologi yang tinggi dalam pembinaan kota. Pastinya semua yang ditonjolkan di Kota Johor Lama adalah teknologi yang pernah digunapakai dalam pembinaan kota-kota terdahulu di tempat asal mereka dan semakin ditambah baik mengikut zaman.

Selain daripada pertahanan di darat, orang Melayu juga mahir dengan taktik dan strategi peperangan di atas air. Dalam Syair perang Siak, ada di sebut mengenai sejenis strategi unik yang digunakan oleh orang-orang Melayu dalam menghadapi serangan Belanda. Taktik tersebut ialah dengan menggunakan sejenis Kota Berjalan. Pada pendapat saya Kota Berjalan ini adalah sejenis perahu berperisai yang sama fungsinya seperti Kapal Kura-Kura Laksamana kerajaan Joseon (Korea) Yi Sun Shin.

Menurut Donald .J Goudie, Kota berjalan adalah sejenis Kota terapung yang dibina di atas sebuah kapal dan dilengkapi dengan banyak senjata-senjata api seperti meriam lebih kurang 16 buah meriam besar dan beberapa banyak lagi meriam-meriam kecil dan sederhana. Menurut pendapat beliau Kota berjalan ini sukar untuk dikendalikan dan ia adalah salah satu bentuk serangan berani mati.

Selain daripada Kota-kota yang telah disebutkan, sebenanrya ada banyak lagi kota-kota dan kubu buatan orang Melayu di seluruh Malaysia malah seluruh Alam Melayu ini. Ada yang masih berdiri kukuh namun banyak juga yang hanya tinggal nama sahaja.

Antaranya ialah Kota Kuala Kedah, Kota Melawati, Kota Kayang, Kota Kubang Labu, Kota Mahligai, Kota Lukut, Kota Singgora, Kota Pancur, Kota Baharu dan lain-lain. Hal ini menunjukkan bahawa orang Melayu memang tahu membina kota dan kubu dan bukan hanya lari masuk ke hutan jika diserang seperti yang dituduh Orientalis.

Membongkar Kota-kota Melayu terutama Kota Melayu Melaka yang telah hilang dalam sejarah adalah satu proses yang masih belum selesai. Perbezaan pendapat dan penulisan sejarah serta kekurangan maklumat mewujudkan dilema yang berterusan dikalangan pengkaji.

Tetapi apa yang penting, bukanlah Kesultanan Melayu Melaka dan tamadun Melayu tidak pernah mengenali akan kewujudan kota batu dalam sejarah mereka. Sebagai contoh, leluhur kepada Kesultanan Melayu Melaka iaitu Singapura Purba adalah bukti utama kepada kewujudan sebuah kota batu.
Kalau kalian pernah menjejakkan kaki ke Fort Canning Hill di Singapura yang menjadi tempat persemadian raja-raja Melayu hari ini, terdapat bukti arkeologi mengenai batu bata yang pernah menjadi kubu kepada kota ini.

Ahli Arkeologi Singapura memang dah lama jumpa banyak juga batu-bata BAKAR di tapak kawasan kompleks kuno istana Raja-raja Melayu Temasik di bukit tu. Ini maknanya memang orang Melayu zaman tersebut dah tahu bina kota dari Batu Bata Bakar, bukan setakat batu sungai atau tanah.

Kalau leluhur kepada Melaka iaitu Temasik/Singapura Purba mampu membina kota batu seperti yang ditemui oleh para arkeologi, mengapakah Melaka tidak mampu berbuat demikian?

Namun demikian kita dapat simpulkan bahawa sememangnya orang-orang Melayu mempunyai pengetahuan dalam pembinaan Kota dan kubu untuk pertahanan, tidak kira lah sama ada Kota atau kubu tersebut diperbuat daripada batu-bata, tanah mampat mahupun hanya pancangan dan jalinan kayu keras.

Apa yang penting dan jelas di sini ialah pembinaan Kota dan kubu juga adalah salah satu strategi yang dipraktikkan oleh orang Melayu sejak sebelum zaman Kesultanan Melayu Melaka lagi. Sekian, wallah hu a’lam.

~ASJ~

Sumber:

• Donald J. Goudie, Syair Perang Siak, Malaysian Branch Of The Royal Asiatic Society, Monograph No.17,Art Printing Snd Bhd,Kuala Lumpur, 1996.

• V. Mills (translator), Eredia’s description of Malacca, Meridional India and Cathay, Malaysian Branch of royal Asiatic society, 1997.

• Sulalat Al-Salatin, Yakni Perteturun Segala Raja-Raja, yayasan karyawan dan dewan bahasa dan pustaka, Kuala Lumpur,Malaysia,1997.

• M.C Ricklefs, Modern Javanese Historical Tradition: A study of an original Kartasura Chrinicle and Related Materials, School of oriental and African studies university of London, Malee street, London, 1978.

• Anthony Reid, An Indonesian Frontier, Acehnese And Othere History Of Sumatra, Singapore university publication, Singapore, 2005.

• Abdul Halim Nasir. Kota-Kota Melayu. Dewan Bahasa Pustaka; 1990.

• Noor Aisyah Binti Mokhtar, Nik Hassan Shuhaimi Bin Nik Abdul Rahman, Kamarul Afizi Bin Kosman, Kewujudan Kota Melayu Melaka, Institut Alam dan Tamadun Melayu (ATMA), Universiti Kebangsaan Malaysia, 43600 UKM Bangi Selangor.


Kerjaya Copywriting Dalam Industri Pemasaran

“Awas, anda perlu baca sampai habis artikel ini.”

Pernah anda membaca artikel seperti tajuk di atas? Ya, ini adalah tugas seorang copywriter. Artikel ini akan mengupas kerjaya seorang copywriter dalam dunia pemasaran. Rugi jika anda meninggalkan artikel ini tanpa membaca sehingga habis!

Pemasaran digital bukan suatu perkara yang baru dalam bisnes. Dengan menggunakan media sosial seperti FB, Twitter, Instagram dan lain-lain, seorang peniaga bukan sahaja boleh berniaga melalui fizikal malah melalui alam maya juga. Semuanya mudah dengan hanya sekali klik sahaja. Lihat sajalah di Facebook, bagai cendawan tumbuh selepas hujan perniagaan secara dalam talian ini meskipun ada yang tidak tahu tentang ini. Berbeza keadaan di luar negara, perniagaan dilakukan hanya melalui portal Amazon. Di Malaysia, netizen lebih gemar menggunakan Facebook untuk berniaga.

Iklan. Penulisan iklan penting untuk menarik perhatian pembeli untuk klik dan juga membeli melalui iklan tersebut. Dari situ, tim jualan akan melakukan tugas mereka untuk memujuk pelanggan mengeluarkan duit mereka dan masuk ke dalam akaun peniaga. Pelanggan dapat barang, peniaga dapat wang. Tapi, jika pelanggan hanya sekadar melihat iklan dan terus berlalu pergi maka peniaga tidak dapat apa-apa keuntungan meskipun kesedaran tentang produk sudah terlihat oleh pelanggan. Ia sama seperti berniaga di pasar malam, jerit kuat-kuat tetapi tiada siapa yang beli, maka teknik pemasaran itu sudah gagal.

Begitu juga dalam perniagaan dalam talian. Secara jujurnya, masih ramai orang tidak tahu tentang kerjaya copywriting ini. Ia penting untuk menaikkan jualan. Sesungguhnya untuk menulis kelebihan tentang produk itu seseorang copywriter perlu mempunyai pengetahuan tentang produk tersebut (product knowledge). Tidak boleh menipu secara berlebihan. Kerjaya copywriter juga mencabar kerana mereka perlu mengkaji teknik pemasaran. Apa yang tular di media sosial akan dikaitkannya dengan produk mereka.

Contohnya, isu jeng jeng jeng – teater Kembang Layarku yang tular baru-baru ini. Bagaimana anda hendak mengaitkannya dengan sebuah novel? Sukar jika anda tidak mendapat idea untuk menulis iklan yang mampu menjentik perasaan ingin membeli kepada pelanggan. Mari saya lakukannya untuk anda. Boleh saja anda menulis begini:

“Kerana terlampau stres, wanita ini menari seperti orang mabuk ketum kerana tidak dapat membaca novel John Green – The Fault In Our Stars. Jangan stres, kami bantu anda untuk dapatkan novel ini dengan harga yang lebih murah! Tekan link WhatsApp di bawah ini untuk dapatkan HARGA MURAH!”

Pastinya pembaca akan ketawa dan memikirkan untuk mesej anda secara peribadi akibat ‘dipengaruhi’ oleh copywriting anda. Itu baru sedikit sahaja skop kerja sebagai seorang copywriter. Jangan ingat mereka duduk di hadapan komputer sambil menonton Youtube dan bermain Facebook! Di dalam kepala seorang copywriter, mereka ligat memikirkan idea untuk ditulis. Jika tepu, maka terpaksalah mereka berehat sebentar. Idea jika dipaksa tidak akan berhasil. Jika anda masuk di dalam group perniagaan Facebook, disitulah lubuk copywriter. Kerana terdapat banyak template yang bersepah di dalamnya. Sekali lagi diingatkan, menulis bukannya satu kerjaya yang mudah.

Kadangkala mereka perlu bermesyuarat dengan tim pemasaran untuk memikirkan kos yang perlu digunakan untuk menaikkan sesebuah iklan. Jika sesebuah iklan telah lupus, maka seseorang copywriter perlu menyediakan copywriting iklan yang baru untuk dinaikkan sebagai ads. Juga berbincang dengan tim jualan, apa yang seseorang pengguna mahukan dari sesuatu produk. Untuk pengetahuan anda, Facebook memerlukan anda ‘mengepam’ wang anda untuk menaikkan iklan anda di media sosial. Untuk mendapatkan iklan yang murah, itulah tugas copywriter untuk menulis iklan yang kosnya begitu murah namun keuntungan yang dibawa adalah lumayan!

Gaji seseorang copywriter berbeza mengikut pengalaman. Ada yang kerja secara tetap dan ada juga yang bekerja sebagai freelancer (sendiri). Kedua-duanya mempunyai kelebihan dan kekurangan. Semestinya bekerja tetap adalah jalan paling selamat untuk membayar bil-bil bulanan serta hutang peribadi anda. Kerjaya copywriter sebagai seorang freelancer lebih mencabar kerana anda perlu mencari klien. Jika ramai yang berpuas hati dengan servis yang anda berikan, tidak mustahil klien pula yang akan mencari anda. Bezanya, pendapatan sebagai seorang freelancer ini tidaklah tetap. Pandai cari makan, banyaklah hasilnya! Yang penting, anda perlu ada portfolio kerja anda untuk membuktikan bahawa anda adalah seorang copywriter. Bercakap, semua orang pandai bercakap tetapi bukti? Itulah pentingnya portfolio perlu dibawa semasa temuduga jawatan copywriter ini.

Bagaimana pula dengan permintaan kerjaya sebagai copywriter? Setakat ini, kebanyakan syarikat yang menjalankan perniagaan dalam talian khususnya kosmetik, kontraktor, pelancongan, tekstil, perbukuan banyak menggunakan khidmat copywriter. Bezanya sama ada ia meluas atau pun tidak.

Adakah seseorang copywriter perlu pandai menulis? Tentu sekali ya. Kerana jika anda tidak pandai menulis dan memikirkan sesuatu idea yang baru dan segar, maka sukar untuk orang mengambil anda bekerja. Kerjaya ini memerlukan latihan menulis yang banyak. ‘Try and adjust’. Jika anda ‘try and error’ maka sampai bila-bila anda akan gagal! Anda boleh bermula dengan membaca iklan-iklan di Facebook untuk belajar format menulis copywriting. Ingat, setiap penulis mempunyai identiti yang tersendiri. Jangan takut untuk belajar dari kesilapan. Kadang-kadang penulisan iklan yang tidak dijangka itulah akan ‘meletup’ dan tular.

Tim jualan dan pemasaran memerlukan antara satu sama lain. Jika tiada pemasaran, maka jualan tidak dapat dilakukan dan begitulah sebaliknya. Copywriter termasuk di dalam tim pemasaran.

Kesimpulannya, tahniah diucapkan kerana anda berjaya membaca artikel ini sehingga tamat. Bermakna anda juga telah dipengaruhi oleh saya untuk anda menamatkan artikel ini! Yang baik, anda ambil. Yang buruk, jadikan pengajaran.


Sejarah Disebalik Filem Dunkirk

Ingatkan hari ini nak berehat seketika daripada menulis apa-apa artikel tetapi darah menyirap bila membaca review seorang penggiat seni tempatan berkenaan Dunkirk, sebuah filem terbaru arahan pengarah berkaliber, Christopher Nolan (trilogi The Dark Knight, Inception). Hak masing-masing untuk menyatakan kritikan tentang sesebuah filem tetapi tidak adil mengatakan filem ini tidak menghiburkan hanya kerana kurangnya elemen dialog dan pemilihan pelakon-pelakon muda terutama anggota One Direction, Harry Styles. Bagi yang meminati filem-filem Nolan dan sejarah Perang Dunia Kedua (WWII), ia bukan sekadar sebuah filem perang semata-mata tetapi ia mengajak penonton untuk berfikir sejenak tentang kehidupan. Mari kita selami sejarah sebenar Dunkirk sebelum mengatakan ia satu lagi filem membosankan tahun 2017.

Semuanya bermula bila Phoney War, kempen perang Britain dan Perancis ke atas Jerman berakhir pada Mei 1940 bila Jerman menggunakan strategi sabit iaitu memotong terus Tentera Ekspedisi Britain (BEF) dan Perancis di Belgium, Belanda dan utara Perancis daripada mendapat bantuan di selatan. Pihak Jerman menggunakan hutan Ardennes untuk menceroboh Jerman, satu strategi yang sama sekali tidak disangka-sangka pihak Britain dan Perancis yang dicadangkan Jeneral Erich von Manstein kepada Hitler. Dan terima kasih kepada strategi mengejut ini, Jerman dapat masuk dengan pantas dalam Peranci. Walaupun mendapat tentangan sengit daripada BEF dan Perancis, tentera Wehrmact (angkatan tentera Jerman) yang dipimpin Jeneral Heinz Guderian dan Jeneral Erwin Rommel terus mara ke hadapan. Pengunduran besar-besaran BEF dan Perancis ini yang membawa mereka terkandas di Dunkirk, sebuah bandar pelabuhan kecil di utara Perancis.

Britain yang sedar akan senario ini segera melancarkan Operasi Dynamo pada 20 Mei 1940 dan ia dipimpin oleh Laksamana Bertram Ramsay. Operasi itu dinamakan sebegitu rupa sempena nama bilik dinamo di tebing-tebing tinggi Dover yang menjadi pangkalan operasi ketika itu. Ramai menyangka operasi ini akan gagal dan saya petik kenyataan Jeneral Alan Brooke, “Tiada apa-apa kecuali keajaiban sahaja yang dapat menyelamatkan BEF ketika ini.” Sedar bilangan tentera yang dikeluarkan dari Dunkirk adalah ramai, kerajaan menyeru mana-mana pemilik bot untuk membantu pihak Tentera Laut Diraja Britain (Royal Navy) termasuk bot-bot kecil untuk membawa askar-askar yang menanti di perairan cetek.

Operasi yang bermula pada 27 Mei 1940 pada mulanya dianggap mustahil selepas hanya 8,000 askar saja berjaya dikeluarkan dari Dunkirk. Namun untuk lapan hari berikutnya, lebih 338,226 berjaya dibawa menyeberangi Selat Inggeris walaupun diserang hebat oleh angkatan tentera udara Jerman (Luftwaffe). Siapa sangka, jangkaan operasi asal ialah membawa keluar 45,000 dari Dunkirk bertukar menjadi operasi pemindahan keluar askar terbesar di dunia. Dan selain askar BEF, Royal Navy turut membawa keluar 140,000 askar Perancis, Poland, Belgium dan Belanda.

Jika tidak kerana keputusan Hitler tidak meneruskan serangan rejimen kereta perisai Panzer dan mempercayai keputusan Herman Goering, menteri udara merangkap panglima Luftwaffe untuk mematahkan pemindahan keluar, bilangan yang terselamat dan dibawa keluar tidak akan mencecah ratusan ribu sebegini. Dan tambah mendukacitakan Hitler, Angkatan Tentera Udara Britain (Royal Air Force/RAF) mematahkan serangan Luftwaffe ke atas Royal Navy dengan melancarkan 3,500 serangan udara dan hilang 145 pesawat sementara pihak musuh kehilangan 156 pesawat. Namun, tidak semua bernasib baik. 40,000 askar yang masih terkandas ditawan dan dijadikan tahanan perang (prisoner of war/P.O.W) oleh pihak Jerman di mana kebanyakannya dijadikan sebagai buruh paksa untuk mengerjakan lombong atau projek infrastruktur perang. Dan lebih 200 kapal dan bot musnah semasa perlaksanaan Operasi Dynamo. Walaupun gagal menghalang Operasi Dynamo, pihak Jerman mendapat rampasan perang besar di Dunkirk iaitu 2,400 meriam artileri, 65,000 kenderaan dan 68,000 tan peluru. 445 kereta perisai Britain turut musnah sama sekali.

Jika anda kata Dunkirk tidak relevan dengan naratif Perang Dunia Kedua, anda salah. Melalui Dunkirk, pihak Britain sedar ini bukan lagi Phoney War seperti yang diwar-warkan pada awal perang tetapi perang sebenar, sekaligus melahirkan semangat Dunkirk. Berikutan itu, askar-askar Britain dihantar kembali berlatih di kem-kem tentera dan mendapat peralatan perang terkini. Bagi askar-askar Perancis pula, mereka dihantar pulang untuk cuba mempertahankan tanah air mereka daripada serangan Nazi Jerman. Walaupun Operasi Dynamo dianggap satu kejayaan besar, bagi Perdana Menteri Britain yang baru dilantik, Winston Churchill berpandangan sebaliknya. Pada beliau, perang tidak dimenangi dengan pemindahan keluar. Dan dari situ terbitlah ucapan paling terkenal semasa era pemerintahan beliau, “We shall fight on the beaches, we shall fight on the landing grounds, we shall fight in the fields and in the streets, we shall fight in the hills. We shall never surrender!”

Dunkirk di sini bukan sekadar filem bertemakan WWII seperti Hacksaw Ridge (Mel Gibson) atau Fury (David S. Goyer) tetapi lebih kepada semangat kemanusiaan yang muncul dalam keadaan paling sukar. Ya, bagi peminat filem biasa, ianya tidaklah mendebarkan seperti dipaparkan dalam Hacksaw Ridge dan Fury dan lebih memaparkan suasana pada akhir perang. Tetapi anda perlu ingat, Dunkirk adalah pencetus kepada perubahan momentum perang yang memihak kepada pihak Bersekutu pada akhirnya. Dan bagi yang meminati sejarah WWII terutama keluarga veteran yang terlibat, ia merupakan satu perjalanan emosi yang menguatkan ikatan sesama mereka dan menyatukan sebuah negara atas tujuan yang sama. Kalau ikut skala kehebatan filem perang, saya rasa ia layak bersama Apocalypse Now dan The Great Escape. Maka, tidak hairanlah bila filem ini ditayangkan di panggung, ia mendapat pujian ramai sehingga seorang pengkritik mengatakan Dunkirk sebagai pencabar untuk Anugerah Oscar untuk kategori Filem Terbaik.

Akhir kalam, bagi yang menyelami sejarah Dunkirk pasti sedar ini satu filem yang dibikin pada skala epik. Maka atas sebab itu, filem ini wajib ditonton kerana ia sama sekali berkait dengan pergelutan emosi kita dalam kehidupan seharian. Ya, kehidupan kita mungkin tidaklah segetir realiti yang dipaparkan dalam filem tersebut tetapi bila anda tonton, ia sebenarnya membuatkan anda lebih menghargai setiap helaan nafas Tuhan kurniakan di dunia fana ini. Bagi yang masih kata membosankan, itu hak anda tetapi tidakkah anda rasa, anda terlalu memandang nilai komersial dan memandang rendah nilai sejarah yang cuba dipaparkan. Saya tutup ini dengan kata-kata hikmah ahli falsafah, penyajak dan penulis novel Sepanyol, George Santayana, “Those who cannot remember the past are condemned to repeat it.”

Sumber:

5. Apocalypse: The Second World War. (2009). Episode 2: T


Sumbangan Islam Dalam Sains Perubatan Moden Yang Dilupakan

Pencapaian Dunia Islam dalam bidang perubatan abad pertengahan adalah titik tolak dominasi Islam selaku ketamadunan yang maju dan berbudaya tinggi ketika itu. Walaupun kesannya masih boleh dilihat dalam dunia perubatan moden hari ini, namun kini kita telah mengasingkan kaedah perubatan moden dengan ‘perubatan Islam’ yang berbeza dengan apa yang dipraktikkan oleh ilmuan Islam terdahulu.

Hakikatnya, ketika dunia perubatan Eropah abad pertengahan masih terperangkap dalam kepercayaan tahyul dan ajaran Gereja Katolik yang tegar, kedatangan Islam pada abad ke-7 M telah menimbulkan perkembangan dan penemuan yang mengagumkan dalam banyak bidang saintifik, terutamanya perubatan.

Sarjana dan doktor Islam menterjemah teks perubatan dari seluruh dunia yang diketahui, termasuk Yunani dan Rom, Parsi dan India. Mereka bukan sahaja mengumpulkan pengetahuan ini dan menterjemahkannya ke dalam bahasa Arab (dan kemudian ke dalam bahasa Latin), mereka menambah baik penyelidikan dan kaedah perubatan mereka sendiri.

Doktor-doktor dari Dunia Islam membangunkan teknik baru dalam perubatan, pembedahan, surgeri dan farmakologi.  Mereka mengasaskan hospital pertama, memperkenalkan latihan doktor bertauliah dan menulis ensiklopedia pengetahuan perubatan.

Sebelum abad ke-12 di Eropah, penyelidikan ilmu perubatan telah terhenti, hanya terdapat sedikit penemuan baru, dan, gara-gara pandangan tegas Gereja terhadap penya.kit sebagai hukuman daripada Tuhan, tak banyak pertolongan yang boleh disediakan doktor Eropah untuk pesa.kit.

Bahkan kesan dari wab.ak Ma.ut Hitam yang merebak di Eropah, Paus Gregory IX memerintahkan semua kucing yang berwarna hitam agar dibu.nuh dan disek.sa kerana mendakwa kucing-kucing malang ini sebagai jelmaan syaitan yang menjadi punca tersebarnya penyak.it

Namun, apabila terjemahan, kitab-kitab, kajian dan kaedah baru dari dunia Islam secara beransur-ansur diketahui pada abad ke-12, alam perubatan di Eropah akhirnya maju ke hadapan.  Idea, pandangan dan kaedah daripada ahli perubatan Islam membawa banyak kemajuan baru kepada Eropah, yang pada dasarnya ia membentuk asas perubatan moden seperti yang kita ketahui hari ini.

Terjemahan Teks Perubatan

Pada abad ke-7, sarjana Arab dan Parsi mula menterjemah teks perubatan berbahasa Yunani, Syriac, Sanskrit dan Pahlavi ke dalam bahasa Arab, dan daripada bahasa Arab ke bahasa Latin, sekali gus menyelamatkan teks-teks tersebut daripada hilang sepenuhnya.

Kebanyakan manuskrip ilmiah masa silam sama ada hilang atau dimus.nahkan apabila Kekhalifahan Abbasiyyah jatuh semasa pencerob.ohan Mongol di Baghdad yang mengakibatkan mus.nahnya Baitul Hikmah, perpustakaan terbesar ketika itu.

Semasa abad ke-8 di Baghdad, sarjana dan doktor Islam menterjemah karya Galen dari Rom serta teks perubatan Parsi dan India. Semasa proses menterjemah teks perubatan dari seluruh dunia yang diketahui, mereka juga menambah penyelidikan mereka sendiri, sekali gus mencipta ensiklopedia sains perubatan.

Banyak teks perubatan Islam seperti al-Qanun fil al-Tibb karya Ibnu Sina, Kitab al-Mansuri oleh Al-Razi dan Kitab al-Tasrif oleh Al-Zahrawi menjadi rujukan pengajian perubatan di universiti Eropah selama ratusan tahun.

Hospital dan Latihan Doktor

Tidak seperti Gereja Katolik yang menganggap penya.kit sebagai hukuman Tuhan sepenuhnya, Islam memandang penya.kit sebagai satu masalah yang perlu diselesaikan oleh manusia. Nabi memerintahkan orang yang sa.kit dan ced.era harus dijaga, bukan dijauhi.

Pusat perubatan pertama ditubuhkan di Parsi pada abad ke-6;  pada tahun 800-an, Al Razi menyelia Hospital Al-‘Adudi di Baghdad, dengan puluhan ahli perubatan sebagai ka.kitangan.  Menjelang tahun 1000, Baghdad mempunyai lima hospital awam, dan hospital juga dibangunkan di Kaherah, Aleppo, Damsyik dan Al-Andalus.

Pusat perubatan Islam awal ini akan dikenali sebagai hospital hari ini: ia menyediakan wad untuk penya.kit yang berbeza-beza, klinik pesa.kit luar, wad pemulihan pembedahan dan farmasi. Ia juga berfungsi sebagai pusat pendidikan perubatan untuk latihan doktor.

Hospital yang dibina Islam mempelopori penggunaan antiseptik seperti alkohol dalam kes darurat yang diharuskan, cuka atau air mawar dalam membersihkan luka. Segala-galanya harus dijaga sebersih mungkin. Berbeza sekali dengan situasi yang kekurangan sanitasi dan ambil mudah soal kebersihan di negara Kristian pada masa itu.

Doktor Muslim juga sudah biasa dengan penggunaan candu sebagai anestetik semasa proses pembedahan yang memakan masa yang panjang atau untuk mencabut gigi.

Anatomi Dan Sistem Peredaran Da.rah

Walaupun dunia barat memberi kredit kepada William Harvey kerana penemuan sistem peredaran da.rah pada tahun 1616, sistem paru-paru telah dijelaskan oleh Ibn Al-Nafis 300 tahun sebelum itu. Walaupun ilmunya tidak lengkap, Al-Nafis mengetahui bahawa jantung mempunyai dua bahagian dan da.rah mengalir melalui paru-paru apabila bergerak dari satu bahagian jantung ke bahagian yang lain.  Dia juga menyedari bahawa jantung diperkuatkan oleh kapilari.

Di samping penerangannya tentang sistem peredaran da.rah dan jantung, Al-Nafis menganjurkan pembedahan sebagai kaedah untuk mempelajari anatomi dan fisiologi dengan lebih tepat walaupun dia juga menulis bahawa dia tidak melakukan pembedahan kerana kepercayaan Islamnya yang ketat.

Dia menerangkan hasil kajiannya terhadap otak, sistem saraf, struktur tulang dan pundi hempedu dan banyak lagi dalam ensiklopedia perubatannya, Al-Shamil.  Malangnya, tidak banyak tulisan Al-Nafis diterjemahkan ke dalam bahasa Latin, menyebabkan doktor Eropah keliru mengenai anatomi asas untuk jangka masa yang agak panjang.

Penya.kit Berjang.kit

Perubatan Islam mengesahkan beberapa penya.kit adalah berjang.kit, termasuk kusta, cacar dan penya.kit kelamin. Selain itu, Ibnu Sina menambah batuk kering dan menerangkan bagaimana penya.kit berjang.kit merebak dan kaedah kuarantin yang diperlukan. Manakala penemuan formula terawal vaksin untuk menghapuskan penya.kit cacar ditemui di Empayar Uthmaniyah.

Pembedahan dan Instrumen Pembedahan

Pada abad ke-10, Al Zahrawi menubuhkan asas ilmu pembedahan di Al-Andalus,  Cordoba, di mana beliau bekerja sebagai doktor untuk Khalifah Al-Hakam II. Dia menulis sebuah risalah perubatan yang hebat, Kitab al-Tasrif, kitab perubatan dan pembedahan sebanyak 30 jilid.

Al-Zahrawi mencipta lebih 200 alat pembedahan, di mana kebanyakannya masih digunakan hari ini, termasuk forsep, pisau bedah, jarum pembedahan dan retraktor, spekula dan jahitan catgut.

Farmasi

Farmasi Islam dipanggil saydalas, bermula pada era yang sama dengan pengasasan hospital pada akhir 700-an, sebagai sebahagian daripada sistem penjagaan kesihatan dunia Islam.

Di saat ahli farmasi barat menjual najis kering dan bahan pelik lain serta herba dan rempah, ahli farmasi Muslim memberi tumpuan kepada empirisme, mereka menggunakan bahan yang menunjukkan kesan positif kepada pesa.kit.

Dalam erti kata lain, jika herba, rempah atau bahan lain berfungsi dengan membantu orang sa.kit untuk sembuh, ia pasti digunakan di seluruh dunia. Semasa farmakologi Islam berkembang, doktor Muslim yang hebat seperti Al Razi, Ibnu Sina dan Al Kindi menemui banyak bahan penyembuhan untuk farmasi mereka.

Farmasi Arab diselia oleh pemerintah untuk memastikan ketulenan dan kualiti keseluruhan ubat-ubatan, yang ditimbang dalam skala yang disahkan dan dilabel dengan betul.

Farmasi mula tersebar di seluruh dunia Islam pada abad ke-9 dan seterusnya, sama ada diselaraskan bersama hospital atau beroperasi sendiri.  Al-Nifas, selain penemuannya mengenai sistem peredaran, dia turut memperkenalkan sistem dos untuk ubat-ubatan menggunakan pengiraan matematik.

Apabila ilmu dan kaedah perubatan Islam mula disaring ke dalam perubatan Eropah pada abad ke-12, begitu juga rawatan mereka untuk penya.kit tertentu. Bahan-bahan penyembuhan baru telah ditambah ke dalam apotekari barat manakala ubat-ubatan tertentu, seperti theriac, diserap ke negara-negara Arab kerana perdagangan Arab-Eropah yang semakin meningkat seiring pertukaran budaya dan teknologi.

Semua ini hanya tinggal kenangan dalam sejarah Islam, dan hanya berlaku semasa Zaman Keemasan Islam pada abad pertengahan. Ya, zaman yang generasi Muslim hari ini sedang lupakan.

Titik tolaknya mungkin bermula seawal tahun-tahun terakhir kejatuhan Empayar Uthmaniyah selaku kekhalifahan Islam terakhir, ketika itu umat Islam berpecah kepada beberapa ideologi seperti sekularisme.

Tetapi ada ramai yang mula mengukir sejarah Zaman Kegelapan orang Eropah dengan lebih mempercayai ramalan dan kepercayaan tahyul. Mungkin kejahilan ini juga menyumbang kepada kejatuhan Uthmaniyah.

Hasilnya boleh dilihat hingga ke hari ini di mana kebanyakan dari kita lebih gemar memilih jalan mudah melalui teori konspirasi yang menentang ilmu sains kerana dianggap sebagai ilmu duniawi yang tak berguna atau agenda penipuan ‘musuh Islam’ berbanding bangkit sebagai umat berpelajaran, umat bertamadun, umat berilmu.

Hari ini umat Islam semakin jauh ketinggalan di belakang orang barat dalam ilmu sains. Apabila kita mempelajari sains melalui rujukan saintis barat, orang kita mempersoalkan mengapa jadikan barat sebagai rujukan? Jawapannya kerana ilmu sains yang dipelopori Islam sudah lama menjadi rujukan barat dan hari ini semakin tiada orang Islam mahu menjadi ilmuan agar Islam terus menjadi rujukan.

Tak apalah. Semoga kepercayaan teguh terhadap konspirasi andaian itu mampu mengembalikan Zaman Keemasan Islam. Lagipun menyalahkan bangsa lain lebih mudah berbanding mempertingkatkan kualiti bangsa sendiri.

RUJUKAN:

6 Important Islamic Acheivements in Medieval Medicine. History on the Net. 2000-2022, Salem Media.


Sains Di Sebalik Cuaca Sejuk Ekstrim Amerika Syarikat

Pada Selasa lepas (16 Februari 2021), satelit cuaca yang memerhati keadaan cuaca Amerika Syarikat (AS) telah mengesan ribut salji yang menutupi hampir seluruh negeri di selatan AS yang terkenal dengan budaya koboi (cowboy), iaitu Texas.

Fenomena sebegini telah dikemukakan oleh ahli meteorologi dari syarikat surat khabar Washington Post iaitu Matthew Capucci dan satelit cuaca yang bertanggungjawab mengesannya adalah satelit GOES-East.

Satelit GOES-East menggunakan pengesan infrared untuk mengukur suhu pada awan yang meliputi AS. Dalam rakaman satelit itu, awan berwarna ungu adalah awan salji yang berada di negeri Texas. Tiba-tiba datang ‘gerombolan awan salji’ seolah-olah menyerang atmosfera Texas.

Capucci telah menjelaskan apa fenomena yang berlaku di Texas. Sebenarnya satelit cuaca itu salah mengesan awan yang kononnya menyerang Texas. Biasanya suhu awan lebih sejuk dari tanah dan menurut pengiraan satelit kemunculan besar-besaran tompokan warna ungu adalah awan salji.

Sebenarnya, apa yang berlaku terhadap Texas adalah tanah lebih sejuk dari awan itu sendiri. Biasanya suhu tanah Texas sepanjang 5 tahun dahulu adalah 8 darjah Celsius. Tetapi suhu tanah sekarang mengalami kejatuhan yang mendadak sehingga ke -10 darjah Celsius.

Maka, satelit GOES-East tersalah mengesan dengan mengesan suhu tanah sebagai suhu awan. Berikut adalah ciapan Twitter Capucci:

This is incredible.

That purple bleeding south you see isn’t from clouds – extreme #cold is expanding as night commences, tricking satellites over #Texas and #Oklahoma into thinking there are clouds.

Lake-effect snow too from Lakes Conroe and Livingston north of #Houston. pic.twitter.com/2envfn9tmt

— Matthew Cappucci (@MatthewCappucci) February 16, 2021

Kanada juga mengalami penurunan suhu tanah di seluruh negara pada 16 Februari 2021 melalui ciapan Twitter oleh akaun bernama Marianne Guenot:

The cold weather in North America has confused the GOES-East weather satellite! See here how the cold weather front from the North has made it picture the cold ground as if it were clouds on February 16.

Image credit: College of DuPage @CollegeDuPage pic.twitter.com/aBGp2V5vZA

— Marianne Guenot (@Marianne_Guenot) February 17, 2021

Penurunan suhu yang mendadak serta kehadiran awan salji telah menjadi kerisauan rakyat AS terutamanya Texas. Cuaca sejuk telah melanda 30 buah negeri dan sesetengah negeri mnegalami penurunan suhu sebanyak 50 darjah.

Akibat kesejukan melampau ini, sebanyak 20 kematian telah dilaporkan. Texas pula terputus bekalan elektrik dan membiarkan 2.8 juta orang rakyat kegelapan, mengikut laporan dari Insider. Keadaan Texas yang teruk ini telah membuatkan presiden AS, Joe Biden melulusan permohonan darurat Texas dan melaksanakan bantuan kecemasan.
Adakah penjelasan sains terhadap cuaca ekstrim AS ini?

Saintis sekarang mencari apakah punca sebenar kesejukan melampau AS ini namun terdapat satu teori yang memungkinkan fenomena ini berlaku, iaitu pemanasan Artik.

Kutub Utara mempunyai Bulatan Artik, juga dikenali sebagai kutub vorteks, adalah kawasan udara sejuk dan bertekanan rendah yang berlegar di kutub Bumi. Kutub vorteks hanya berpusing di kutub dan tidak tersebar ke latitud lain kerana terdapat aliran jet yang begitu kuat mengelilingi kutub vorteks ini.

Apa akan jadi jika aliran jet terganggu? Aliran jet boleh terganggu apabila berlaku pemanasan cuaca di luar aliran tersebut. Jika suhu cuaca luar aliran meningkat, aliran jet akan melemah dan goyah, kemudian membenarkan udara sejuk menyebar hampir seluruh Bumi. Jadi inilah pemanasan Artik yang telah menjadikan kawasan Artik panas sebanyak dua kali pada beberapa dekad lalu.

Tetapi saintis masih tertanya-tanya bagaimana pemanasan Artik ini mampu mengubah cuaca sejuk di seluruh dunia. Mungkin juga pemanasan Artik bukan jawapannya kepada cuaca ekstrim yang berlaku di AS.

Suhu permukaan Bumi telah meningkat sebanyak 16 degree Celsius sejak akhir abad ke-19 Masihi. Ia kepanasan 10 kali ganda lebih cepat dari fasa selepas Zaman Ais, mengikut laporan NASA. Menurut laporan NOAA (National Oceanic and Atmospheric Administration), AS telah megalami cuaca sejuk ekstrim sebanyak dua kali pada separuh akhir abad ke-20 Masihi dan tahun ini.

RUJUKAN:

Guenot, M. (18 February 2021). The Extreme Weather in The US Is So Severe Even Weather Satellites Are Bewildered. Science Alert.

Johnson, S. (18 February 2021). Texas snowstorms are due to rapid heating of the Arctic, say scientists. Big Think.


Andronikos I Komnenos: Maharaja Byzantine Yang Mαti Dengan Tragis

Ketika zaman pemerintahan Maharaja Alexios II, baginda baru berusia 11 tahun ketika menaiki takhta maharaja Byzantine pada tahun 1180 selepas bapanya, Manuel I, meninggal dunia. Ibunya, Maria of Antioch, beranggapan Alexios masih terlalu muda untuk memerintah, jadi Maria menjadi pemangku maharaja bersama-sama dengan salah seorang sepupu maharaja baru yang juga dipanggil Alexios.

Rakan-rakan maharaja bersama yang muda itu cuba memulakan rampasan kuasa untuk memastikan dia menaiki takhta, dan tak lama kemudian, berlaku ru.suhan di sekitar jalanan kota Konstantinopel.

Rakan-rakan Alexios gagal dalam usaha mereka tetapi pada 2 Mei 1182, Andronikos Komnenos, sepupu pertama Maharaja Manuel, mengambil kesempatan atas kekacauan itu dan cuba mengangkat dirinya di atas takhta.

Dia memasuki kota Konstantinopel dan dalam masa yang singkat dia menggulingkan kerajaan. Hampir sebaik saja dia memasuki kota itu, berlaku pembu.nuhan beramai-ramai terhadap orang Latin, penduduk Roman Katolik di kota itu. Dianggarkan seramai 80,000 orang terbu.nuh, dan Andronikos tidak cuba menghentikan pemban.taian itu.

Walaupun Andronikos dengan senang hati membenarkan Alexios II menjadi maharaja, dia memastikan semua orang yang rapat dengan pemuda itu ma.ti. Maria, Alexios yang seorang lagi, dan kakak maharaja semuanya dibu.nuh.

Maharaja Alexios II seolah-olah terpaksa menandatangani waran kema.tian. Jelas, dia hanya menunggu masa sebelum Andronikos menemui peluang yang sesuai, dan sebelum itu, Andronikos menjadi maharaja bersama pada September 1183. Dan dia tak mahu menunggu Alexios membesar cukup dewasa hingga memahami segala-galanya, Andronikos memilih bertindak serta-merta.

Pada Oktober 1183, Andronikos diam-diam memerintahkan pembu.nuhan maharaja bersamanya itu, Alexios yang malang dibu.nuh dengan dije.rut oleh tali busur sebelum ma.yatnya dibuang ke dalam selat Bosphorus.

Semasa penggal pemerintahannya yang singkat, musuh-musuh Empayar Byzantine memanfaatkan perselisihan dalaman di Konstantinopel untuk melancarkan pencero.bohan terhadap wilayah-wilayah Byzantine.

Kerajaan Hungary menawa.n Bosnia dan Syrmia pada tahun 1181 dan pada tahun berikutnya, Empayar Byzantine kehilangan Sozopolis dan Cotyaeum kepada Kilij Arslan II. Andronikos kini merupakan pemimpin tunggal Empayar Byzantine, tetapi dia juga tak akan hidup cukup lama.

Andronikos adalah seorang lelaki yang sudah tua semasa dia menggulingkan Alexios II pada tahun 1183. Dia dilahirkan pada tahun 1118 dan dikenali sebagai seorang individu yang lasak, berani dan tampan, dia juga merupakan seorang jeneral tentera yang cemerlang.

Dia pernah ditawan oleh Kilij Arslan II semasa Turki Seljuk menundukkan Byzantine dalam siri se.rangan balas Byzantine pada tahun 1141 selepas kekalahan dalam Pertem.puran Manzikert.

Dia kekal sebagai tawanan pe.rang Seljuk selama setahun.  Selepas dibebaskan, dia tinggal di istana sepupunya Maharaja Manuel I Komnenos dan Andronikos adalah salah seorang pegawai kegemarannya.

Walaupun dilayan dengan baik, nafs.u Andronikos terhadap kuasa menyebabkan dia terlibat dalam konspirasi menggulingkan Manuel pada tahun 1153, jadi dia disumbat ke dalam pen.jara. Dia cuba melarikan diri beberapa kali sebelum berjaya pada 1165.

Andronikos melarikan diri ke Kyiv tetapi kembali ke Konstantinopel selepas menjadi sekutu dan membantu Maharaja Manuel dalam menjayakan Pengepungan Semlin semasa pencero.bohan ke atas Hungary.

Tapi, oleh kerana dia enggan bersumpah setia kepada Bela, yang kemudian akan menjadi Bela III of Hungary selaku bakal pengganti Manuel, Andronikos telah diusir dari istana tetapi dia dikurniakan wilayah Cilicia.

Andronikos terus menimbulkan kemarahan Maharaja dan tinggal di beberapa lokasi yang berbeza termasuk di bawah perlindungan Raja George III of Georgia. Sebaik saja Manuel meninggal dunia pada tahun 1180 dan digantikan oleh Alexios II, kebencian dalaman di Konstantinopel semakin memuncak kerana mereka tidak sanggup menerima hakikat bahawa Ratu Maria adalah orang Latin.

Andronikos melihat ini satu peluang dan berarak menuju ke Konstantinopel dengan bala tenteranya pada tahun 1182. Dia menjadi maharaja bersama pada tahun 1183 dan membu.nuh Maharaja Alexios II hanya dalam masa sebulan selepas itu.

Dia berkahwin dengan Agnes dari Perancis dan memulakan pemerintahan singkat yang amat terkenal dengan tindakan keras dan ke.jam. Andronikos yang semakin tua menjadi semakin paranoid dan zalim, dan tak lama kemudian, dia mula memerintahkan pelaksanaa  hukuman ma.ti secara besar-besaran.

Sementara itu, Raja William dari Sicilia Norman menye.rang dan berjaya mencero.boh sejauh ke Thessalonica di mana dia membu.nuh sehingga 7,000 orang. Andronikos gagal menangani ancaman itu, dan pada saat ini, dia telah memutuskan untuk menghapuskan golongan bangsawan aristokrat dan hampir berjaya.

Namun pada 11 September 1185, Stephen Hagiochristophorites, salah seorang leftenan maharaja yang paling dipercayai, cuba menangkap Isaac Angelos kerana disyaki tidak setia semasa ketiadaan Andronikos.

Walau bagaimanapun, Isaac membu.nuh Stephen dan bersembunyi di Hagia Sophia. Dia merayu sokongan para penduduk, dan Isaac yang semakin popular tak lama kemudian diangkat sebagai Maharaja baru Byzantine.

Andronikos yang baru pulang dan mengetahui berita ini cuba melarikan diri tetapi berjaya ditangkap bersama isterinya. Isaac menyerahkan dia kepada orang ramai, dan bekas maharaja itu kemudian menerima penghakiman awam dengan cara diikat pada tiang dan dibelasah selama tiga hari.

Di sepanjang proses tersebut, orang ramai telah memo.tong tangan kanannya, giginya dicabut dan rambutnya dicabut dan disiat-siat, salah satu bebola matanya dicungkil keluar dan air yang panas mendidih dijirus pada wajahnya.

Dia akhirnya dibawa ke Constantinople Hippodrome (kini Sultanahmet Meydani atau Dataran Sultanahmet) dan digantung terbalik dengan kakinya diikat di antara dua batang tiang. Dua askar Latin ingin melihat siapa yang boleh memo.tong tubuh Andronikos dengan po.tongan yang paling dalam dan akhirnya, tubuh Andronikos terbelah dua.

Apabila berita kema.tiannya tersebar, anak lelakinya yang dia lantik sebagai maharaja bersamanya, John Komnenos telah dibu.nuh oleh tenteranya sendiri di Thrace.

Andronikos I Komnenos adalah maharaja Byzantine yang terakhir dari Dinasti Komnenoi yang memerintah di Konstantinopel, walaupun cucunya Alexios I Megas Komnenos (Alexios of Trebizond) dan David Komnenos mengasaskan Empayar Trebizond pada tahun 1204. Cabang dinasti mereka dikenali sebagai “Megalokomnenoi” atau Komnenoi Agung.

Tak ramai pemerintah yang pernah mengalami kema.tian yang dah.syat lagi menyek.sakan seperti yang dialami oleh Andronikos sebagai harga yang dia bayar di atas kezaliman sendiri, Andronikos salah seorang darinya.

Hukuman ma.ti terhadap Andronikos I Komnenos adalah ke.jam kerana pada hakikatnya, era pemerintahannya walaupun singkat tapi adalah sangat zalim. Andronikos memerintahkan Maharaja Alexios II Komnenos dije.rut walaupun dia tidak membawa sebarang ancaman.

Dia juga memaksa Maharaja Alexios II menghukum ma.ti ibunya sendiri, Maria of Antioch dije.rut. Dia memerintahkan kakak Alexios, Maria Komnenos dan suaminya Caesar Renier of Montferrat diracun.

Dia memerintahkan seluruh anggota keluarga pemberon.tak yang mengisytiharkan diri sendiri sebagai maharaja Cyprus, Isaac Komnenos, supaya direjam dan dipancung walaupun mereka tak ada sebarang kaitan dengan pemberon.takan.

RUJUKAN:

Magoulias, Harry J. (2011). Andronikos I Komnenos: A Greek Tragedy. Byzantina Symmeikta.


Gapjil – Budaya Buli Korea Yang Menjijikkan

Pembuli sentiasa ada dalam kehidupan manusia tanpa mengira bangsa, agama, fahaman politik atau status kedudukan. Di Korea, warga biasa amat berbulu dengan perlakuan buli yang dilakukan oleh golongan kaya dan berkuasa negara itu sehingga mereka mempunyai satu gelaran khas kepada mereka: gapjil.

Gapjil merupakan gabungan dua perkataan Korea iaitu gap (orang yang berkuasa) dan jeul (penderaan). Dalam masyarakat Korea yang amat mementingkan kedudukan hierarki terutama status sosial, pekerjaan dan kekayaan, hal sebegini tidak dapat dielakkan.

Justeru, tidak hairanlah orang Korea yang bengang melawan kembali gapjil sejak kebelakangan ini. Di laman-laman sesawang, sepanduk dan pelekat di tandas, banyak pihak dari agensi kerajaan hinggalah polis dan kumpulan hak asasi awam mempromosikan talian aduan gapjil. Menerusi talian tersebut, orang awam dipelawa untuk mendedahkan perilaku jijik gapjil walau di mana saja mereka berada.

Sejak talian aduan gapjil ini diadakan, banyak salah laku gapjil didedahkan. Antara contoh perilaku yang didedahkan ialah penggunaan bahasa kesat dan keterlaluan, rasuah dan kegagalan melunaskan hak pekerja terutama soal gaji. Di peringkat universiti pula, ada pelajar mengadu perlu menurut kemahuan seksual pensyarah mereka sekiranya ingin lulus peperiksaan atau menamatkan pengajian.

Justeru, melihat kelompok berkuasa terutama chaebol (kelompok jutawan yang menguasai syarikat-syarikat utama Korea) jadi cacing kepanasan selepas perihal gapjil mereka didedahkan amat menggembirakan orang awam. Salah seorang yang terkesan akibat gapjil ialah isteri kepada calon pilihan raya presiden Korea Selatan, Lee Jae-myung.

Jae-myung yang diharap dapat meneruskan legasi Presiden Moon Jae-in malu besar selepas perihal gapjil isterinya, Kim Hye-kyung didedahkan kepada media. Semasa suaminya menjadi Gabenor Wilayah Gyeonggi, Hye-kyung dikatakan memperlakukan pegawai-pegawai kerajaan seperti khadam peribadinya. Ini termasuk menyuruh mereka membawakan dulang makanan kepadanya dan menemaninya membeli-belah. Akibat pendedahan tersebut, Jae-myung tewas tipis kepada pemenang pilihan raya Yoon Suk-yeol.

Bagi bekas pramugara Korean Air dan pemimpin parti pembangkang Parti Keadilan, Park Chang-jin, perkara ini sudah lama diketahuinya lebih-lebih lagi membabitkan bekas majikannya. Pada 2014, anak perempuan kepada bekas pengerusi Cho Yang-ho, Cho Hyun-ah memaksa penerbangan Korean Air 086 berpatah balik ke terminal selepas tidak suka cara kacang makadamia dihidangkan untuknya.

Dan orang yang dipersalahkan tidak lain tidak bukan Chang-jin. Beliau bukan saja dipaksa memohon maaf kepada Hyun-ah tetapi turut disepak keluar daripada penerbangan. Setelah itu, barulah Korean Air 086 dapat berlepas tanpa sebarang isu. Insiden ini dikenali sebagai insiden amukan kacang di Korea Selatan.

Keluarga Cho yang sinonim dengan Korean Air sekali lagi dibelenggu kontroversi pada 2018. Ini selepas pendedahan video dan audio isterinya Lee Myung-hee dan seorang lagi anak perempuan Yang-ho, Cho Hyun-min mendera pekerja tersebar. Akibatnya, kedua-duanya disingkirkan daripada semua jawatan syarikat yang dikawal keluarga Cho. Bagaimanapun, itu tidak cukup untuk menghalang Yang-ho disingkirkan sebagai pengerusi Korean Air pada 2019.

Satu sebab gapjil berleluasa ialah disebabkan oleh waktu bekerja Korea Selatan yang panjang. Akibatnya, gapjil berleluasa dalam pelbagai bentuk dari bekerja lama tanpa elaun lebih masa hinggalah gangguan seksual dan buli oleh pekerja-pekerja senior.

Satu contoh gapjil yang terkenal ialah “protokol diraja”. “Protokol diraja” di sini merujuk kepada tindakan anak-anak buah chaebol melayan mereka bak raja dengan memayungi mereka dengan payung atau menghalang pekerja-pekerja daripada menggunakan eskalator semasa digunakan oleh bos mereka. Antara yang terpalit akibat gapjil sebegini ialah ahli politik Kim Moo-sung. Moo-sung dicemuh pada 2017 selepas menolak beg bimbit miliknya terhadap seorang pembantu tanpa melihat.

Jadi, bagaimana gapjil bermula? Ramai warga Korea merasakan ia bermula semasa era negara itu diperintah oleh diktator junta tentera di mana mereka menggalakkan budaya perintah dan taat bagi menjamin kedudukan mereka. Tetapi itu juga mendorong ramai orang bangkit untuk memaksa seorang daripadanya hidup dalam buangan (Syngman Rhee) dan memaksa seorang lagi diktator membuka jalan kepada pilihan raya bebas dan adil pada 1987 (Chun Doo-hwan).

Kemarahan orang ramai terhadap gapjil turut didorong oleh rasa curiga mereka terhadap sistem kehakiman Korea Selatan. Bukan satu rahsia golongan elit yang didakwa di mahkamah terlepas atau mendapat hukuman ringan atas kesalahan mereka. Misalnya, pada 2007, pengerusi Hanwha Kim Seung-youn dipenjarakan untuk tempoh singkat walaupun didakwa memukul pekerja-pekerjanya.

Sementara Lee Kun-hee yang pernah menjadi pengerusi Samsung pernah mendapat pengampunan sebanyak dua kali pada 1997 dan 2009 walaupun didakwa atas kesalahan rasuah (1996) dan mengelak cukai (2008). Melihat trend sebegini, tidak hairanlah sesetengah individu yang tidak tahan dengan kerenah gapjil merekodkannya dengan alat perakam atau telefon pintar sebelum disebarkan kepada khalayak.

Antara yang terperangkap akibat pendedahan sebegini ialah bekas pengerusi Korea Future Technology, Yang Jin-ho. Rakaman video yang memaparkan chaebol itu menampar seorang pekerjanya pada 2018 tersebar luas pada ketika itu. Ketika ini, Jin-ho dipenjarakan selama tujuh tahun atas kesalahan mendatangkan kecederaan dan berlaku zalim kepada haiwan. Jin-ho kini berdepan risiko didakwa atas kesalahan menggelapkan wang. Watak chaebol ini menjadi asas kepada salah seorang antagonis drama bersiri Korea terbitan SBS, Taxi Driver.

Di sebalik kemajuan termasuk pergerakan anti-gapjil, Korea Selatan masih lagi di belakang dalam soal mewujudkan suasana kerja yang sihat. Dan ramai bimbang tanpa sebarang perubahan drastik, lebih ramai orang akan terus merana dengan perihal gapjil. Korea Selatan mungkin sebuah negara maju tetapi ia masih tercorot dari segi etika dan moral terhadap warganya sendiri.

RUJUKAN

Sang-hun, C. (2022, 26 Mei). South Korean Workers Turn the Tables on Their Bad Bosses. New York Times.


Kebanggaan Vegeta Sebagai Putera Saiya

Bagi peminat siri Dragon Ball Z, nama Vegeta dianggap sebagai satu watak penting yang mengembangkan keseluruhan cerita. Perkara utama yang kita tahu mengenai Vegeta adalah, dia mentakrifkan dirinya sebagai seorang pahlawan yang penuh dengan kebanggaan serta bermegah dengan kedudukan hierakinya sebagai seorang putera bagi bangsa Saiya. Oleh kerana itu, Vegeta sering dilihat sebagai orang yang mementingkan diri sendiri, angkuh dan tidak bersifat belas kasihan terhadap orang lain. Hal ini ditunjukkan semasa awal pengenalan watak Vegeta. Dia menolak cadangan Nappa untuk menghidupkan semula Raditz dengan menggunakan Dragon Ball kerana menganggap kegagalan Raditz melaksanakan tugasannya dan tewas dengan pahlawan kelas bawahan (Goku) sebagai sesuatu yang memalukan).

Kepercayaannya terhadap hierarki dan lagenda Super Saiya membuatkan Vegeta percaya bahawa dialah satu-satunya dalam bangsanya sendiri yang berpotensi dan layak untuk membangkitkan semula maruah bangsanya yang sering dihina dan diperlekeh oleh Emperor Frieza dengan cara mengalahkannya. Tetapi, apabila Vegeta tewas di tangan Goku semasa pertarungan di bumi, dia tidak dapat menanggung rasa penghinaan apatah lagi Goku dianggapnya sebagai pahlawan kelas bawahan dalam kedudukan hierarki bangsanya.

Walaupun pada masa itu Vegeta memegang posisi sebagai Putera Saiya, namun dia tetap berkhidmat di bawah pemerintahan Frieza. Turut menjadi sebab dirinya berasa terhina kerana mempercayai bangsa mereka sebagai bangsa terkuat di dunia dengan lagenda Super Saiya. Hatinya sentiasa mendendami Frieza yang gemar memperlekeh dan menyamakan bangsa mereka seperti monyet liar yang mempunyai nilai kehidupan yang rendah.

Kematian Vegeta (dihidupkan semula dengan Dragon Ball) di Planet Namek adalah cara yang terbaik untuk mencambahkan persaingan di antara dirinya dengan Goku. Faktanya, dia tidak sekadar ditewaskan oleh pahlawan kelas bawahan, malah individu yang sering dilabelnya sebagai kelas bawahan itu jugalah yang berjaya bertukar menjadi Super Saiya seperti yang diperkatakan dalam legenda bangsa mereka. Vegeta juga menundukkan maruahnya dengan merayu kepada Goku supaya mengalahkan Frieza, demi maruah bangsa Saiya! Dan berasa terhina apabila Goku berjaya mengalahkan Frieza walaupun dia tetap berasa bangga kerana akhirnya bangsa Saiya juga yang berjaya mengalahkan Frieza.

Di akhir saga Namek, Vegeta menjadi obsess untuk mengalahkan Goku berbanding menguasai alam semesta. Peristiwa di Planet Namek mengubah sepenuh perhatian Vegeta daripada menjadi manusia yang kebal dan menakluki dunia kepada bagaimana hendak mengatasi Goku. Goku menjadi rival yang terhebat dalam sejarah hidup Vegeta dan untuk meraih semula kebanggaannya selaku Putera Saiya, maka Vegeta berpendapat syaratnya adalah dengan mengalahkan Goku.

Perbezaan besar di antara Goku dan Frieza dari segi keinginan Vegeta untuk membunuh tidak hanya bagaimana Goku menghancurkan kebanggaannya lebih daripada apa yang dilakukan oleh Frieza. Tetapi disebabkan fakta bahawa Goku dianggap sebagai pahlawan kelas bawahan dalam bangsa yang sama sedangkan Frieza berada di puncak rantaian antara galaksi dengan seluruh bangsa Saiya berada di bawah pemerintahannya, yang menjadikan lebih mudah bagi Vegeta untuk menerima kenyataan bahawa Frieza mempunyai kedudukan yang lebih tinggi daripadanya. Sebaliknya, fakta seorang pahlawan kelas bawahan menjadi Super Saiya amat payah diterima akal Vegeta kerana kekuatan dalam bangsa Saiya ditentukan menerusi hierarki dalam sosial masyarakat mereka.

Menyaksikan Trunks (masa depan) dan Goku bertukar menjadi Super Saiya di depan matanya sendiri telah membuakkan perasaan untuk mengatasi Goku dengan lebih mendalam lagi. Dia tidak sanggup melihat dua orang Saiya mencapai sesuatu yang dia sendiri selaku golongan teratas dalam hierarki masyarakat Saiya tidak mampu untuk mencapainya. Terutamanya Goku. Kerana Goku, Vegeta berlatih dengan berpusatkan kepada kebencian dan kehendaknya untuk mengalahkan Goku dan mendakwa semula dirinya sebagai Putera Saiya yang hebat. Daripada itu, setiap kali dia berlatih dia akan fokus pada cara latihan Goku dan tidak pada villain-villain dalam siri Dragon Ball Z. Ini ditunjukkan melalui keputusannya untuk  berlatih di dalam bilik graviti  pada tahap kuasa 300x graviti sebagai tindak balas latihan Goku dalam graviti bumi 100x.

Walaupun kebanggaan Vegeta mendorongnya untuk maju ke hadapan, namun kebanggaannya sebagai Putera Saiya juga menjadi kelemahannya berbanding dengan sifat merendah diri yang dimiliki oleh Goku. Vegeta berjaya bertukar menjadi Super Saiya dalam tempoh tiga tahun latihan yang memeritkan. Tekanan mental dan fizikal memaksa tubuhnya bertukar menjadi Super Saiya dan menjadi Super Saiya mengakibatkan mentalitinya terjejas dengan lebih teruk. Dia menjadi lebih sombong dan dibenci tetapi itu merupakan signifikan dalam perkembangan wataknya sebagai anti hero dalam siri Dragon Ball Z ini. Kesombongan Vegeta bukanlah sesuatu yang aneh kerana individu seperti ini, yang selalu bekerja keras untuk berjaya akan mempunyai rasa bangga diri yang terlebih terhadap diri sendiri.

Vegeta turut menyangkal ramalan Trunks masa depan yang menyatakan Vegeta akan mati dibunuh android. Vegeta percaya bahawa dialah manusia terkuat di alam semesta apatah lagi selepas dia berjaya membunuh Android 19, membuktikan bahawa amaran Trunks tentang kedahsyatan android selama ini hanyalah khayalan semata-mata. Namun, sekali lagi Vegeta berasa terhina apabila Android 18 mengalahkannya dengan mudah. Sekaligus membuatkannya percaya bahawa Super Saiya tidaklah kebal.

Satu lagi contoh bahawa maruah dan kebanggaannya tercemar adalah apabila Vegeta percaya selagi dia berada di tahap yang sama dengan Goku, dia akan menjadi makhluk berkuasa dan akan mampu membunuh Goku. Ini adalah sebab mengapa Vegeta begitu terdesak untuk menjadi Super Saiya. Dia sering melihat seseorang yang mengatasinya sebagai simbol kekalahannya.

Elemen yang menarik mengenai persaingan Vegeta dan Goku ini adalah bila Vegeta berfikir mengapa Goku tidak pernah berasa jelek mengenai seseorang yang mengatasi kekuatannya setelah melakukan banyak latihan yang keras. Ini menonjolkan perbezaan mengenai mentaliti mereka. Yang menjadikan Goku lebih baik daripada Vegeta. Vegeta berlatih keras kerana keinginannya untuk membunuh Goku dan menjadi yang terkuat memandangkan dia tidak dapat menerima hakikat pendekar kelas bawahan lebih baik daripadanya. Sedangkan Goku  berusaha keras kerana dia sukakan cabaran dan mahu meningkatkan potensi dirinya demi kebaikan orang lain. Ini juga menjadi sebab mengapa Goku suka apabila bertemu seseorang yang lebih kuat daripadanya kerana Goku tahu, di situ terdapat batas yang perlu ditempuhi untuk menyerlahkan lagi bakatnya.

Ini juga mencerminkan sikap mereka tentang menerima bantuan daripada orang lain. Goku dengan hati yang merendah diri tidak kisah untuk menerima bantuan daripada sesiapa dalam usaha untuk menjadi pahlawan yang terkuat. Tapi Vegeta, mempunyai mentaliti untuk tidak mempedulikan orang lain dan berpendapat orang lain akan memperlahankan dirinya. Ini berlaku kepada Trunks. Sepatutnya Trunks boleh mempunyai potensi yang sama hebat seperti Gohan, namun sikap Vegeta yang tidak prihatin membuatkan Trunks ketinggalan jauh berbanding Gohan. Sementara Goku begitu sabar melayani Gohan dan memberikan tunjuk ajar dalam proses latihan mereka bersama.

Menariknya, perkara utama yang menambahkan keistimewaan watak Vegeta adalah apabila dia berputus asa untuk menjadi yang terhebat di alam semesta selepas kematian Goku (dalam saga Cell). Ini menunjukkan bahawa Goku benar-benar menjadi teras dalam membangkitkan kebanggaan Vegeta. Goku menjadi subjek yang mentafsirkan keinginan Vegeta untuk bertarung kerana Goku yang telah mencabut kebanggaan dalam dirinya. Vegeta tidak dapat hidup dengan hakikat bahawa dia tidak akan dapat membunuh Goku dengan tangannya sendiri dan menuntut semula maruahnya. Barangkali Vegeta akan membunuh diri jikalau dia tiada anak yang perlu dijaga. Dialah satu-satunya Saiya yang maruahnya dirobek sebegitu teruk. Vegeta yang mendendami Frieza mungkin tidak peduli jika Frieza mati, tetapi kematian Goku amat melukakan hatinya kerana beranggapan Goku pergi bersama dengan maruahnya.

Vegeta mendapat semula peluangnya untuk mengalahkan Goku (dalam saga Majin Buu, Goku kembali ke dunia untuk masa sehari) apabila dia menyerahkan jiwanya kepada Babidi. Walaupun sihir Babidi tidak berkesan ke atas Vegeta, kerana menurutnya, kebanggaan adalah sesuatu yang tidak boleh diambil daripada seorang Saiya. Kebanggaan yang serupa yang melindungi pemikirannya untuk berasa tertewas. Dalam point ini, itu bukan lagi mengenai kepercayaannya untuk menjadi pahlawan yang lebih hebat daripada Goku, sebaliknya meraih semula kebanggaan yang telah ditinggalkan semasa Goku mengambilnya daripadanya. Kerana Goku, Vegeta menjadi lelaki yang tertekan dan terpaksa mengikat hubungan dengan keluarganya. Sesuatu yang Vegeta percaya, hanya orang yang lemah saja akan melakukannya.

Tetapi selepas melakukan refleksi, dia sedar bahawa dia telah menjadi lelaki yang lebih baik berbanding sebelumnya. Dia berjaya mencapai tahap yang mengatasi kebanyakan orang Saiya dalam sejarah bangsanya. Dia berasa bertuah kerana mempunyai Goku yang menaikkan semula maruah orang Saiya dengan mengalahkan Frieza. Dan walaupun perkara itu menyakitkan hatinya, namun Gokulah yang membuatkan dirinya menjadi pahlawan yang lebih baik berbanding sebelumnya. Dan jikalau bukan kerana Goku yang memilih untuk mati semasa arc Cell, dia tidak akan mempunyai masa untuk diluangkan bersama keluarganya dan mempunyai sesuatu untuk dilindunginya. Vegeta menyedarinya, dan mulai bersyukur kerana mengenali Goku. Menjadi sebab besar mengapa dia sanggup mengorbankan nyawanya untuk Goku dan juga keluarganya. Kerana Goku telah menjadi sahabat yang paling penting bagi Vegeta.

Tujuan utama Vegeta menyarankan Goku menggunakan Bebola Jiwa untuk membunuh Kid Buu adalah demi kebanggaannya. Dia sedang mencuba untuk menaruh kebanggaan terhadap orang-orang di sekelilingnya. Ini adalah satu-satunya cara untuk meraih semula kebanggaannya dengan menyumbang kepada kekalahan Kid Buu tanpa perlu mengalahkan Goku. Yang membuatkan Vegeta menerima hakikat bahawa dia tidak boleh menjadi lebih hebat berbanding Goku. Dia sedar dalam point ini, Goku adalah inspirasi utamanya. Satu tahap kemurniaan yang Vegeta mengakui tidak akan mampu untuk mencapainya. Di mana inilah perbezaan di antara Goku dengan Vegeta dan mengapa Goku sentiasa menjadi “Nombor Satu” dalam hatinya.